Ҳаж сафари учун йиғилган маблағини кўприк учун сарф этган фарғоналик отахон ким? | "Фарғона ҳақиқати"-"Ферганская правда"\nҲаж сафари учун йиғилган маблағини кўприк учун сарф этган фарғоналик отахон ким? Жамият\nФарғона вилояти Тошлоқ тумани Қумариқ маҳалла фуқаролари йиғини аҳолиси бир неча ўн йиллардан буён қишлоқни кесиб ўтган Катта Фарғона каналининг нариги томонига ўтиш учун қийинчиликларга учраётган эди. Аллақачон ўз умрини ўтаб бўлган кўприкнинг қурилганига эса 38 йил бўлди. Фуқаролар канал ёқалаб ҳар куни 5 километр масофани босиб ўтишга мажбур.Чунки тахта кўприкдан мактабга қатновчи болалар орасида канал билан боғлиқ бахтсиз ҳодисаларнинг тез-тез бўлиб туриши одатий ҳолга айланиб қолганди.\n-Айниқса, қиш кунлари болаларни мактабга юбориб жонимизни ҳовучлаб турардик, -дейдимаҳалла фаоли Замирахон Ҳайитова. — Қор ва ёмғир ёққан кунлари кўприк хавфли кўриниш оларди. Қўшнилар билан болаларни мактабга кузатишда чириб битган тахта кўприкдан ўтказиб қўйиш учун навбат ташкиллаганмиз. Шу йўл билан муаммоларимизни вақтинча бартараф этардик.\nШу қишлоқда истиқомат қилувчи Эргашали Шокиров бир неча ўн йиллардан буён Ҳаж сафари учун маблағ жамғариб юрган эди. Маҳалладаги кўприк муаммосига кўз юма олмаган Эргашали ота шу салмоқли маблағларини замонавий ва мустаҳкам кўприк қуриш учун сарф қилди. Натижада Катта Фарғона канали устида яна бир ихчам ва мустаҳкам кўприк бунёд бўлди.\nАйтишларига қараганда каналнинг нариги томонидаги янги маҳаллаларда 40 дан ортиқ хонадон бор. Эндиликда Бу хўжаликлардаги 105 нафар ўқувчилар хавфсиз кўприк орқали бемалол мактабга қатнайдиган бўлди.\nЭлёржон ЭҲСОНОВ(“Халқ сўзи”)\n« Тақдирлаш маросими...\nФарғонада вакцинал... »


Қирғизистонда 10 апрелда коронавирус юқтирганлар яна 18 кишига кўпайди беморлар сони 298 нафарга етди.\nСоғлиқни сақлаш вазирлигининг билдиришича, Новқат туман касалхонасида коронавирусдан даволанаётган 87 ёшдаги бемор вафот этди. 2 апрель куни Новқат туманида COVID-19 аниқланган 61 ёшли фуқаро вафот этганди. 4 апрель куни айнан ушбу касалхонада 80 ёшли бемор ҳам вафот этган. Бу билан коронавирусдан ўлганлар сони 5 кишига етди. 39 бемор тузалди.


Нобель мукофотининг энг ёш совриндори Оксфорд университетига ўқишга кирди\n2014 йилда Нобель мукофотини қўлга киритган покистонлик ҳуқуқ ҳимоячиси Малала Юсуфзай имтиҳонларни муваффақиятли топшириб, Британиянинг нуфузли Оксфорд университетига ўқишга кирди. Бу ҳақида у ўзининг Twitter'даги саҳифасида маълум қилди.\nОксфордда Юсуфзай "Фалсафа, сиёсат ва иқтисодиёт" йўналиши бўйича таҳсил олади.\n"Оксфордга ўқишга кирганимдан жуда ҳаяжондаман! Барча A-level талабаларини табриклайман - энг қийин йил. Энг яхши тилаклар ҳамроҳ бўлсин!", - деб ёзади у.\nПайшанба куни Буюк Британияда олийгоҳларга кириш учун топшириладиган A-level имтиҳон натижалари эълон қилинди.\nМалала Юсуфзай 11 ёшидан BBC телерадиокорпорацияси учун юритган блоги билан машҳур. Унда қиз толиблар режимида кечираётган ҳаёти ҳақида сўзлаган, "Толибон" радикал ҳаракатини танқид қилган ва қиз болаларнинг таълим олиш ҳуқуқини ҳимоя қилган. 2012 йилда унга уюштирилган суиқасд натижасида Юсуфзай бошидан оғир жароҳат олган ва Буюк Британияда икки мураккаб операцияни бошидан ўтказган. Юсуфзай 2014 йилда Ослода Нобель мукофотини олган.\nуниверситет Нобель Оксфорд Малала Юсуфзай


Абулвафо Хоразмий (?-1432) | www.ziyouz.uz\nБош саҳифа Жаҳон шеъриятиФорс шеъриятиАбулвафо Хоразмий (?-1432)\nМуқаддас Хоразм заминидан кўплаб дунёга машҳур азиз-авлиёлар, олиму адиблар етишиб чиққани маълум. Бу буюк зотлар силсиласида Хожа Абулвафо Хоразмийнинг ҳам ўзига хос ўрни бор. Алишер Навоий бир қатор асарларида уни алоҳида ҳурмат ва эҳтиром билан тилга олади. Чунончи, «Мажолис ун-нафоис»да ўқиймиз: «Хожа Абулвафо Хоразмий… кибори авлиёдиндур. Хоразм халқи ғоят малакий сифотлиғидин Хожани «Ер фариштаси» дерлар эрди ва Хожа улуми зоҳирий ва ботинийни такмил қилиб эрди. Ва тасаввуфда яхши мусаннофоти бор ва машҳурдурким, улуми ғариба ҳам билур эрди, аммо андин зоҳир бўлмас эрди, балки ғояти таважжуҳ ва истиғроқдин парво ҳам қилмас эди. Адвор ва мусиқий илмида дағи маҳорати бор эрдиким, рисоласидин маълум бўлур. Хожа авсофини ҳар киши битур бўлса, алоҳида бир китоб битмак керак, маълум эмаским, бир китобда ҳам сиқғайму ё йўқ… Хожа ҳам Хоразмда оламдин ўтти ва муборак марқади ҳам Хоразмдадур».\n«Насойим ул-муҳаббат»да ёзади: «Хожа Абулвафо хизматлариға тавҳид арбоби ва мавожид ва азвоқ асҳоби сўфия машорибидин шурби тамом бор эрмиш. Андоқки, аларнинг расоил ва ашъоридан, батахсис рубоиётидин бу маъни зоҳирдур… Ва аларнинг вафоти саккиз юз ўттиз бешда эрмиш…».\nЎзбек адабиётшунослигида Хожа Абулвафо ҳаёти ва ижодига кейинги йиллардагина эътибор қарата бошладилар. Лекин ҳозирча бизда фақат Навоий асарларидаги маълумотларгагина таяниб, бу улуғ ватандошимиз ҳақида фикр юритиш мумкин. Унинг таржимаи ҳоли билан боғлиқ маълумотларга эга эмасмиз. Илмий-адабий манбаларда Абулвафо Хоразмийнинг «Лавойиҳи асрор» («Равшанлик сирлари») ва «Наср ул-жавоҳир» («Наср дурдоналари») номли илмий-тасаввуфий руҳдаги рисолалар ёзганлиги тўғрисида маълумот берилади. Лекин у кўпроқ рубоийлари орқали машҳур бўлган. Таниқли афғон адабиётшунос олими Нажиб Мойил Ҳиравий Теҳронда нашр этилган «Дар шабистони ирфон» («Ирфон хилватхонасида») асарида Хожа Абулвафо ҳақида ҳам мухтасар гапириб, унинг 146 та рубоийсини илова тариқасида келтиради. Бу рубоийлар Теҳрон Миллий кутубхонасида 306 рақами остида сақланаёттан «Жунги асрори ирфон» («Ирфон сирлари дафтари») тўпламидан олинган. Теҳронда чоп этилган «Рубоийнома» тўпламида эса шайх-шоирнинг 98 та рубоийси берилган.\nАбулвафо Хоразмий рубоийлари ваҳдат ул-вужуд таълимотининг шеърий ифодаси ҳисобланади. У тасаввуф назарияси талаб-қоидаларини назм йўли билан баён қилиб берган. Бу дунёнинг ўткинчилиги, нафс ва жисмнинг Ҳақ йўлида тўсиқлиги, ҳақиқий ҳаёт Оллоҳ ҳузурида эканлиги, бунинг учун камолот касб этиб, хулқини поклаб, комиллик мартабасига эришиш зарурлиги, Оллоҳ ҳақиқатлар ҳақиқати эканлиги, уни ақл билан англаб бўлмаслиги, фақат юксак мақомга кўтарилган кўнгил ҳоли билан уни таниш мумкинлиги, Оллоҳ эҳтиёжсиз зот эканлиги, бу дунёни ошкор қилиб, ўзини пинҳон тутганлиги, банда кўнглига илоҳий ишқ Оллоҳнинг ўзи томонидан солиниши, ўзини билган ҳою ҳавасга қул бўлмаслиги, дарвешлик, завқу талаб, дардмандлик, фақру фано, Ҳақ йўлида ўзни унутиш, ному нишонсизлик ва бошқалар Абулвафо Хоразмий рубоийларининг асосий мавзулари ҳисобланади. Хос сўфийлардан бўлган шайх-шоирнинг рубоийларида илоҳий ишқ тараннуми етакчи, мажозий муҳаббат тасвирини деярли учратмаймиз.\nИш аввалида кечиш керақдир жондан,\nКўнгилдаги барча орзую армондан.\nҲар икки жаҳонни(нг) мақсуди бўлгайсан,\nПок бўлсанг-у, кўнгил узмасанг жонондан.\nЎз ҳою ҳавасларингни билма маъбуд,\nЭй дил, бу тирикликдан эмас чин мақсуд.\nБеҳбуд* нимадир сенинг учун? Билгилки,\nБеҳбудни этиш тарк ҳақиқий беҳбуд.\n* Беҳбуд — эзгулик, саломатлик, хушаҳволлик.\nҲар кимса асири нангу номдир* ҳануз,\nИшқ йўлида, билки, нотамомдир* ҳануз.\nБир дил бу фақирда борки, ишқ оташида\nЙиллар оша ўртанса-да, хомдир ҳануз.\n* Нангу ном — шараф ва номус.\n* Нотамом — қусурли, комил эмас.\nУл кимса тирикликка экан то банди,\nСевги майи завқининг эмас пайванди.\nРақс айла қутулган эсанг ўз нуқсингдан,\nҚарсак чал агар қолмаса ўзлик банди.\nДедим: «Малако, мен — осию номасиёҳ*,\nСен балки гуноҳимни кечирмайсан, оҳ!»\nДедики: «Ҳаётсан — шу ўзи катта гуноҳ,\nАйбинг шу тириклигингдадир, эй гумроҳ!»\n* Номасиёҳ — ёмон амаллар қилган, гуноҳкор.\nТо ўгмас экан жону жахрндан, эй дил,\nБу жони жахрн юзини кўрсатмас, бил:\nТо бохабар ўздан-у, гумондан хориж —\nТурли-туман оламдан эрурсан ғофил.\nЎз хоҳишича ҳеч кипга дарвеш бўлмас,\nУл кўнгли қаттиқ ёр ишқига эш бўлмас.\nЎз-ўзига қул — кимки ҳавасга банда,\nОзод киши ўз-ўзига қул ҳеч бўлмас.\nҒам дастида ҳар кимки гирифтору забун,\nБилсангиз агар боис унга ҳиммати дун.\nБас, меҳнату дард илан бўлур ҳар дил шод,\nҲар ақл жунунга йўлламас, инчунин.\nХомуш бўл-у, ҳар турфа мулоқотдан кеч,\nСўз йўли билан бегонага тўлгай ич.\nДил — Ҳақ уйи, доим эшигин ёпгил зич,\nҲақдан бўлак унда тутмасин манзил ҳеч.\nДарвешлик учун завқу талаб лозимдир,\nИлми вараъу* ҳолу адаб лозимдир.\nМинг ранжу риёзатга тутиниб улфат,\nТарки ҳама роҳату тараб лозимдир.\n* Илми вараъ — тақводорлик ва парҳеякорликка оид талаб-қоидалар мажмуи.\nҲар маҳрами роз кўнглида сирринг пинҳон,\nНоил сени(нг) раҳматишта ҳар бир инсон.\nҲар кимки эшигишта келаркан нолон,\nМаҳрум эшигингдан қоладирми ҳеч жон?\nУл мард этар орзу гўйини* майдондан,\nЎйнар гўйдек етса-да захм ҳар ёндан.\nБўлгай яна шод у захмнинг лаззатидан\nҲам шукрига бу захмни(нг) кечгай жондан.\n* Гўй — чавгон ўйинида ўйналадиган тўп. Гўй этмоқ — бирор соқада илгарилаш, голиб бўлиш, афзаллик қилиш.\nЖаҳд айла ҳамиша то дилинг дил бўлсин!\nҚирқ ёргучи қилни комилинг дил бўлсин!\nГар ҳомили* дафтар бўлмасанг ишқ ичра,\nЮк бўлгил-у, аммо ҳомилинг дил бўлсин!\n* Ҳомил — юкли, юк кўгарувчи, олиб борувчи.\nСен ўз вужудингдан кеч-у, мавжуд бўлма,\nШодликни-да қўй, мойили беҳбуд бўлма.\nҲар кимки зиён қилмаса, суд ҳам кўрмас,\nҚилмай то зиён хомтамаъи суд бўлма.\nОзод бўл-у, эй дил, у-ю бундан кечгил,\nҚул бўлма вужудга сира, жондан кечгил.\nКам бўлсанг агар фазлу ҳунар соҳибисан,\nЙўқ бўлгил-у, ҳар белги-нишондан кечгил.\nЖон толиби бўлсанг, ҳама жонсан, эй дил,\nГар тан тиласанг, тан шу замонсан, эй дил,\nАксинг нимада бўлса, шу ёнсан, эй дил,\nБу хуш юз ила икки жаҳонсан, эй дил!\nТо меҳнату дард ичра ишинг сабр эрмас,\nБор, фақру фано номасини тай эт, бас.\nСўз очма сулуку тарку тадриждан кеч,\nАйланма бу сўзлар атрофида, хуллас.\nТун ярмида ёр хаёли бўлди меҳмон,\nДедим: «Дилу жон сенга фидодир, жонон!»\nДеди: «Дилу жон, ахир, сенинг мулкингмас,\nҲиммат қилиш ўзгалар молидан осон».\nЁр фикри ҳамиша роҳати руҳу бадан,\nЁр зикри ҳамиша лаззати кому даҳан.\nВаслишта васила* бўлса бу умрим агар,\nУмримни ҳисобламанг сира васлаи* тан.\n* Васила — восита, сабаб, баҳрна.\n* Васла — ямоқ.\nЭй, сен мудом севгили жононимсан,\nЖонимсан-у, дилда сирри пинҳонимсан.\nСоғ бўлсам агар мудом танимга қувват,\nДард етса агар дардима дармонимсан.\nНодонлик эрур тилда қилиш ишқни баён,\nКўз ўрнини сўз чунки босолмас, бу — аён.\nБўлмас билиб ишқ ҳақиқатин ақл илан,\nКўринмас, ахир, шамъ ила хуршиди жаҳон.\nИшқинг менга жунун сари йўл кўргузди,\nДилдан жами боғлиқлик ипини узди.\nИшқ давлати деб ҳасадга бўлди нишон,\nРоҳат эди қисмат менга не ғам ёзди.\nҲар кимга мақом ўлса агар кўйи жунун,\nОзод у «Нимага?»дан-у, демас «Не учун?»\nМаълумдир унинг бор ақлу идроки бутун,\nЧун айбу қусурдан холидир ишқу жунун.\nБиз минг ишқу ишрат қонини сочгаймиз,\nРанжу бало, фақру дардга дил очгаймиз.\nКуйганмиз-ей андоқки, куйиш лаззатидан\nЖаннат тўридан дўзах сари қочгаймиз.\nУл кимсага бандаман — балодан қочмас,\nИшқ масти бўлиб, айш қонини тўккай, бас.\nҚўзғолса замин-у, чўкса-да чарху фалак,\nБузмас пинапши сира, парво қилмас.\nДармон тилама, дард қидир, эй мискин,\nДард бўлмаса, дармонни топилмоғи қийин.\nМискинлигу номуроддигу дард изла,\nМискинлару дардмандлар ила бўл яқин.\nДармонни нетарсан, аввало дард сўра,\nБедардлик азал бедаво дарддан кўра.\nДил олгучига дилингни измини бера,\nИшқ атрофида кезипши бас қилма сира.\nУмрингни ибодатга қуриб, эй жўмард,\nОллоҳ йўлида бўлсанг агар комилу фард.\nСўзимни эшит, билсанг ўзинг мард аро мард:\nБўлсин кеча-кундуз рафиқинг дард, яна дард!\nБермам бу ғаму ғуссани дармонга сира,\nБу фақрни-да мулки Сулаймонга сира.\nБу фақру фанони олмадим арзон, бас,\nҚимматни алишмагайман арзонга сира.\nТутмоқ керак ул ҳақиқий оламда ватан,\nБундан-да яқин бўламиз унда сану ман.\nҚать айлагамиз минг йиллик йўлни ҳар он,\nБевоситаи замону безаҳмати тан.\nТор оламидан тиқилди бўғзимга бу жон,\nХалқ суҳбатидан ошди фигон, ошди фиюн.\nТўйдим ўзим-у, ному нишондан, зеро,\nМен келган ўшал жаҳрнда йўқ ному нишон.\nБечораю ноумиду кўнгли решман,\nНодонлигу ҳайронлигу заъфга эшман.\nДарвеш атайин ўзимни қай хислат ила?\nДарвешмас-у, хоки пойи ҳар дарвешман.\nЎз орзуларимни қай куни тарк этдим,\nЕрдан узилиб, етти фалакка етдим.\nСен маслаҳатим яхши қабул қилгайсан,\nОл маслаҳатим — мен уни сенга тутдим.\nБўлганда ишимнинг изми қўлимда агар,\nЁрим сочидан-да чувалар эрди батар.\nМенинг ўз ишимга назарим бўлса эди,\nҚилмасмиди у ишимга бир зарра назар.\nКўз ёшинг агар кумуш, юзинг зар бўлса,\nЖам мулки билан тахти Сикандар бўлса,\nСендан-да хотиржам киши йўқ оламда,\nҲақ ҳукми билан амну ризо гар бўлса.\nБор ушбу жаҳондан ўзга чин, асл жаҳон,\nБўлмас уни тил бирла қилиб шарҳу баён.\nБас, барча сабаблар сабаби ул ерда,\nЛекин унинг ўзи бесабабдир бегумон.\nЕтгай бекарон у зотдан ҳадду карон\nҚам оламу бенишондан ному нишон.\nУл ерда агарчи на замон бор, на макон,\nУл ердан етар бизга макон бирла замон.\nШодлансам-у, мисли чарх чарх урсам ман —\nҚасдига рақибларимнинг арзир, зотан,\nБу зоти сифатларки, фақирда мавжуд,\nПок зоти сифотидан Худонинг равшан.\nДунёдаги ҳеч нарса адамдан бунёд —\nБўлмайди иродат айламай соҳиби дод.\nЧунки у муриду бошқа бор нарса мурод,\nМавжудлигимиздан неча масрурмиз-у шод.\nБу дунё алойиқларидан* озодман,\nЧунки Руҳи мутлақдан азал бунёдман.\nМавжудлиги боис Уни мен мавжудман,\nҲар лаҳза ўзимни(нг) борлигимдан шодман.\n* Алойиқ — боғлиқлик, алоқа, муносабат.\nЭл расму русумидан бўлибман озод,\nШундан мурод вақфида кўнглим обод.\nЗоҳирда кўринсам-да агарчи ғамгин,\nБотинда эрурман аммо мамнуну шод.\nЭй шоҳи жаҳон, сендан хушҳолман-у шод,\nҲар лаҳза Расул руҳи мени айлар ёд.\nАйтар: яна икки-уч кун ҳибс ичра яша,\nТо жону жаҳондан руҳинг топғуси нажот.\nЭй сен жами умматта мақсуду камол,\nБорлиқцан улуғ, йўқликдан пок, алҳол.\nЙўлингда сенинг ақл эрур дийдаи кўр,\nВасфингда сенинг нафс эрур нотиқи лол.\nМажнунман, эмас телба қаламга лойиқ,\nБилмам ҳудуси қидам* маъносин ортиқ.\nДерлар йўқлик зидди эрур борлиқнинг,\nЙўқлик мени(нг) мазҳабимда айни борлиқ.\n* Ҳудусу қидам — коинотнинг азалию қадимий эканлиги ёки кейин яратилганлигидан баҳс этувчи икки назария.\nУшшоқ жони зотингда сенинг мустағрақ*,\nУмринг икки ҳарфидан бу дунё муштақ.\nОзодлигу қайдингни* аён этсанг-да,\nНе ҳолки, муқайядсан-у* ҳамда мутлақ.\n* Мустағрақ — ғарқ бўлган, ўзлигини йўқотган.\n* Қайд — боғланиш.\n* Муқайяд — боғлиқ, гирифтор, вобаста.\nКим водийи ҳайрат ичра тушди мендек?\nАқлу дилу дини елга учди мендек?\nКуфр ўлди бутун дини-ю, куфри эса дин,\nҲар икки жаҳонидан-да кечди мендек?\nЗамону макондан у муназзаҳ* тургай,\nЕр-кўк Уни(нг) ҳусни шавқидан чарх ургай.\nАсмою* сифоти ўй-хаёлдан юксак,\nАфъолу фазилати гумонни сургай.\n* Муназзаҳ — пок.\n* Асмо — исмлар.\nҲам ёр Ўзинг менга, ҳам ағёр Ўзинг,\nБегона Ўзинг, маҳрами асрор Ўзинг,\nДард бергучи зор дилга дилафгор Ўзинг,\nҲам сиҳҳати жону дили бемор Ўзинг.\nҲар кўзгуда ҳуснинг жилвагардир, ёҳу,\nЭй Сен ўзининг ҳуснига ўзи кўзгу.\nҲар кўзда жамолингни ўзинг кўргайсан,\nҲар тилда каломинг-да жаранглар эзгу.\nУ бўлмаса, бўлмас эди ҳар икки жаҳон,\nЮксак У хаёл билан гумондан бегумон.\nҲар заррада бўлса-да аён У ҳарчанд,\nАммо нишони шуки, йўқ Унга нишон.\nЗотинг сени, эй Тангрим, ҳар зотда ниҳон,\nЗотинг туфайли пойдор икки жаҳон.\nБиз — битта юзинг, сенинг юзингдир икки —\nБу юзни буён бурасан, у юзни уён.\nҚилганмиди пашша ҳеч замон филни шикор?\nУммонни симирганми ва ёким бутимор?*\nЙўл очмаса ўзига қилиб жонни нисор,\nОлам шоҳининг зарра билан не иши бор?\n* Бутимор — балиқчи қуш.\nЙўлдан етишдик неча масрурлар,\nТўй бизга мудом ранжу балою шўрлар.\nДийдор агар нақд эса, бизга не зиён,\nДийдори агар қилса-да бизни кўрлар…\nПўчоқ каби бир боқса жаҳон — мақбул эмас,\nБир боқса мағиз каби у яхшидир, абас.\nБиз балки ёмон дунё томонидан, лек,\nҲақ нурини идрок этса, ким яхши демас?\nҚалб қўзи-ла боқсанг эзгудир бор олам,\nЧунки йўқ Ўзидан ўзга ёту ҳамдам.\nБиз деб қарасак жаҳонни — ҳаммаёқ ғам,\nУ деб қарасак жаҳонни — барча хуррам.\nҲарчанд вужуд қуёпши(нг) соясидир,\nШахс бўлмаса ул соя тополмайди зуҳур.\nҒайб оламида шахс — Худонинг исми,\nЗоти Унинг офтобу жаҳон соя эрур.\nЎзлик сари бошлангусидир ўздан йўл,\nҲақ қўлламаса, бу йўлни ўтмак мушкул.\nОйдан бехабар эсак-да биз, аммо улар\nАввалгисидан кейингиси огоҳ, бил.\nСендан сенга борар йўл бепоёндир,\nЖонинг сенинг тандир, яна унда жондир.\nБас, арши мажид ул ломакон баҳри аро\nГўёки садафу гавҳари инсондир.\nЕр теграсида фалакни кўр саргардон,\nРақс айламагай жисм агар йўқдир жон.\nБу чарху заминга куч берар жони жаҳон,\nУл жони жаҳон мадад олар Ҳақдан аён.\nУл жону жаҳон нечун кўздан ниҳон?\nДил ичра вале мисоли офтоб аён.\nЙўқ, йўқ, ғалат айтдим, ҳар нима қўрсам — Ул,\nЧун мазҳари зоти Уни(нг) зарроти жаҳон.\nОҳ-зори бедиллар дилининг бўлса-да минг,\nДил пардасидан ҳеч кўрсатарми юз, денг.\nТавҳид сирин қалам билан ёзмоқлик —\nЖон кўзини тирнамоқ тикан бирлан тенг.\nБир лаҳза эшит ошуфта ошиқ қалбин,\nБу нуктани ҳал қилган эмас Афлотун.\nОлам жаму сенда, сен бу оламда вале\nТинглаб мени на нега деярсан, на чун?\nҚўлингда агарчи мулки Искандару Жам,\nҚул айламасин сени сира сийму дирам.\nОлам жаму сенда, сен жаҳолат ичра,\nОламда деб ўзни қиласан ҳис чинакам.\nЭл суҳбатидан чеккага олгил ўзни,\nЎлтирма қаергаки тикар эл кўзни.\nАзбаски, киши билмаса ўз соҳибини,\nМашҳурлиги ҳеч — унутмагил бу сўзни.\nБош оғриғи кўп авомни, мўл ранжи хавос*,\nБул иккисидан топмади ақл аҳли халос.\nМажнун бўл-у, ақл истама-ю, айла қабул\nИхлос ила бу сўзники, эрмас беасос.\n* Xавос — хос кишилар, улуғ зотлар.\nҲал бўлмагай эл бирла ишинг ҳеч берайб*,\nХоҳ аҳли ҳунар бўлсин-у, хоҳ соҳиби айб.\nЁқангга тикиб бошни ҳузур бирла ўгир,\nНе туҳфа ҳозирлашини кут олами ғайб.\n*Берайб — бешубха, бешак.\nЛоф урсам агарки, мен билан ул шаҳзод,\nУл асл мурод куллу бу кулли мурод.\nҲажри ғамидан чексам агар оҳ-фарёд,\nХирмони висолини берурман барбод.\nСен бир яширин ғамга маконсан, эй дил,\nКим талъатидан ою қуёш ҳам хижил.\nУмринг-ку адо бўлди бутун ёр излаб,\nУндан вале бебаҳрасан-у ҳам ғофил.\nЁр нохунидан* қўйинда гўёки рубоб —\nЯнграр вале ундан бехабарман, не азоб?\nГўё туриб от устида оти йитган,\nЁ сувда туриб сув қидирар бағри кабоб.\n* Нохун — тирноқ; мизроб.\nКомил кишилар суҳбатини иста мудом,\nМуқбил* кипшлар бирла ўтир, тингла калом.\nҚоп-қора ўтин нур ўлди ёр суҳбатидан,\nИнсонга яқин бўлди-ю, жонланди таом.\n* Муқбил — бахтли, саодатманд.\nСен сояга боқ: шуъладан излайди висол,\nТо соялигича қолса у — васл маҳол.\nГар соя вужуд зулматидан топса халос,\nНур бўлғуси, қолмай нуқси топғуси камол.\nМажнунман, адаб бўлмаса гар маъзурман,\nДевонаю расволик ила машҳурман.\nУзимдамас ихтиёриму мажбурман,\nМақбулу шу ҳолатим, ўзим масрурман.\nИшқ сўзидан ўзга сўзни сўзлама — қўй,\nБиздан адабу ахлоқни излама — қўй.\nБиз гўймиз-у, қудрати Унинг чавгондир,\nГар тегмаса чавгон, ҳаракат қилмас гўй.\nМаркаб сенга тан, мақсади танни англа,\nБас, рокибу маркаби баданни англа.\nЎзингча Худо қошига элтолмассан,\nЎзни унут-у, ўзлик, яъни «манши англа!\nБорган сари ўз-ўзимга ҳайрондирман,\nЧунки ўзим ўз кўзимга пинҳондирман.\nБас, ҳаммаси — Сен, шу жумладан, мен ҳам, лек,\nҲеч нарсани билмагувчи нодондирман.\nЭй, Сен мен эмас-у, мен-да Сен эрмасман,\nҲам жонсан-у танда, ҳам на жонсан, на-да тан.\nМушрик бўлар ул — кўрса бўлакни Сендан,\nКофир бўлар очса ўзга мавзуда сухан.\nСен жону жаҳонсан-у, на жонсан, на жаҳон,\nПайдо-ю ниҳонсан-у, на пайдо, на ниҳрн.\nГар олмаса қамраб нимани ақлу баён,\nСўз мавзуи ҳеч қачон бўлолмас у — аён.\nБор гарчи қулоғимиз — балиқдек кармиз,\nКўзимиз очиғ-у, кўрдан баттармиз.\nБас, уйқу-ю бедорлигимиз бир хилдир,\nСувратни севиб, моҳият истармиз.\nСўз денгизи кўнглимда менинг урса-да жўш,\nТун-кун юраман балиқ каби жим, хомуш.\nУл маҳрами роз тинглар экан розимни,\nНа тил унга заҳмат, на қулоқдир ташвиш.\nИшқ — менга имом бўлса, сукут саклаш — дин,\nТопдим шу сукут орқасидан нури яқин.\nОғзимни қаро тупроққа тўлдиринг-ей,\nСўз айттали очсам оғиз шундан-да кейин.\nСен ақли куллу холиқи ҳар бир жонсан,\nЙўқ сўзга ўрин, сабабки, юз чандонсан.\nЮзинг сени ҳам нур-у, ҳижоб ҳам ўзи,\nШундан Ўзинг пайдо-ю, Ўзинг пинҳонсан.\nКўзингга агарчи шакл бисёр келди,\nҚилсанг эътибор: биттаси такрор келди.\nБор бўлса амал қудрати бизда — У сабаб:\nҲақ бизда этиб ўзин намудор* келди.\n* Намудор — намоён.\nЭй, мен Сени жондан-да яқин билгайман,\nВасфингга заифлигим тайин билгайман.\nБинолиги кўзимни-да сен — кўргайман,\nДонолиги ақлимни-да сен — билгайман.\nСендан сира бўлмагум жудо то борман,\nСўзимга далил шуким: толеъга ёрман.\nЗотингда кўринмаса, не тонг, бу зарра,\nНурингда агар зоҳирман, бас, борман.\nУл ўзи ниҳондир-у, жаҳондир ошкор,\nИрфон аҳли шоҳиддиги балки бекор.\nОшкору ниҳон — барчаси Ўзи балки,\nҲақ аҳлига Ҳақдан ўзгаси не даркор?!\nИшқдан ишқ умид қил, ўзга мақсуд тилама,\nКеч жону жаҳондан-у, беҳбуд тилама.\nҲар кимки зиён қилмаса, суд ҳам қилмас,\nҚилмай турибон зиён, абас, суд тилама.\nЖонимдасан-у, сендан узоқман, жоно,\nКўз нури ўзинг, юзинг қилар кўр, аммо.\nБундан оғир аҳволга тушарми кимса:\nСен менда-ю, мен сенда эмасман асло.\nУ мисли тирик мурдадир — инсон бўлмас.\nБор, дард сўра — бедардлик иллатдир,\nАқл аҳлини сўзига қулоқ тутса мудом,\nБорлиқ фақат адамда мавжуд — тамом.\nЙўқ бўлмас экансан, бор ҳам бўлмайсан,\nБорлиқ деганига аслида йўқлик ном.\nМажнунман-у, Лайли ҳидидан маст ўлдим,\nСочи каби ошуфта, паришон бўлдим.\nҲамхонаман унга-ю, кўзимдир боғлиқ,\nДийдорини бир марта кўролмай сўлдим.\nБир куни дедимки: «Эй Худованди жаҳон,\nБу ранжу азоб тугарми — қийналди-ку жон?\n«Бу ранжу азоб қадрини то билмас экан,\nШу ранжу азоб дастидан ўлгунгдир аён».\nҚилдим гуноҳ — узри ўзидан баттар, оҳ,\nНотўғри бу уч даъво сабаб мен — гумроҳ:\nДаъвои вужуду талаби қуввату феъл,\nЛо ҳавлу ва ло қуввату илло-биллоҳ.\nОёт Ўзинг, соҳиби оёт Ўзинг,\nАсрори ниҳонни билгучи зот Ўзинг.\nТолиб сени хоҳ билса-ю, хоҳ бйлмаса-да,\nМатлуб Ўзинг, мақсуди ниҳоёт Ўзинг!\nКўргил, нима топди ишқдан ақли салим,\nМен — Хизри замон, сен эса — Мусои калим.\nОлмоқ эса орзу суҳбатимдан баҳра,\nБилдирма-ю эътироз, кўрсат таслим.\nСендан ҳам умидворлиг-у, ҳам коми мурод,\nҒам ғамзададир сендан-у, шодлик эса шод.\nҲар қайда эшик бўлса очиқ ё ёпиқ,\nАмрингсиз у на баста бўлар-у, на кушод*.\n* Кушод — очиқ.\nКашф айламак ақл учун сири ғайбни маҳол,\nАқл парда ортида этди ишқдан савол.\nМавжудлиги дарвешни ҳижобдир ўзига,\nМавжудлиги маҳв ўлса, насиб васлу висол.\nБу нуктани англаш биз учун ноимкон,\nБу сирни ечолмай нотавон диллар қон.\nБу турли-туманлик бари бир илдиздан,\nБу турли-туманликка сабабдир Раҳмон.\nБегонаю хешга сўзлама ишқ дардин,\nЭлтар у зиёд таъна-маломат гардин.\nЙўқ сабрдан ўзга чораси дил дардин,\nТаслиму ризо деб англа нажот шартин.\n← Аввалги Аввалги Маждиддин Бағдодий (1150-1217)\nКейинги → Кейинги: Амару (III-IV аср)


Мексика нефть-кимё мажмуасида рўй берган портлаш қурбонлари сони 28 нафарга етди\n10:40 / 23.04.2016\nМексикалик қутқарувчилар Pajaritos нефть кимё мажмуасида содир бўлган бахтсиз ҳодисада ҳаётдан кўз юмган яна тўрт кишининг жасадини топиб олишди. Бу ҳақда Pemex давлат нефть компанияси Twitterдаги микроблогида\nмаълум қилди. Бундан аввал, воқеада 24 киши ҳалок бўлгани расман тасдиқланган эди.\nБундан ташқари, 18 нафар киши шифохонада даволанмоқда. Уларнинг аксарияти оғир аҳволда.\nФожеа Мексика шарқидаги Веракрус штатида рўй берди. PMV корхонасидаги портлаш ва ундан сўнг юз берган ёнғин оқибатида 136 киши жабрланган. Ушбу корхонани Pemex билан ҳамкорлик қилувчи Mexichem компанияси бошқарган.\nДастлабки маълумотларга кўра, газ тарқалиши портлашга сабаб бўлган. Мексика ҳукумати ва Pemex бош директори Хосе Антонио Гонсалес Анайя мазкур воқеа юзасидан жиддий суриштирув ишларини олиб боришга ваъда берди.


ИнтерФУТБОЛ :: АПЛ тарихидаги антирекордчиларни биласизми?\nАПЛ тарихидаги антирекордчиларни биласизми?\n«Кристал Пэлас» учун жорий мавсум старти даҳшатли тушдек бўлди - жамоа чемпионатнинг дастлабки еттита турида бирор марта гол ура олмади.\nПремьер-лига тарихида бунақаси кузатилмаганди. Эътиборлиси, «бургутлар» бош мураббий алмашганидан кейин ҳам дарвозаларидан кўп тўп ўтказиб юборишмоқда.\n«Челси»га қарши баҳсда эса «Кристал Пэлас» мухлислари анча енгил тортишган бўлса ажабмас. Чунки жамоа қоқилиб-қоқилиб, кейинчалик амалдаги чемпионни таслим қилишди.\nКелинг, яхшиси, қуйидаги рўйхатга назар ташлаб, туманли ўлкада турли кўрсаткичлар бўйича антирекорд қайд этаётганлар билан танишамиз.\n«Челси» - огоҳлантиришлар кўп\nЎз вақтида, Арсен Венгернинг «Арсенал»и Англия чемпионатида энг кўп огоҳлантириладиган жамоа эди. Мартин Киоун ҳамда Патрик Виейра сингари футболчилар бир ўйинда иккиталаб сариқ карточкага муносиб кўрилардилар.\nАммо ҳеч қайси клуб ҳозирча «Челси»нинг бу борадаги антирекордини янгилай олмади. Айни пайтга келиб, ҳакамлар «аристократлар»ни 1547 марта «сийлашган».\nГрэм Ле Со ҳамда Жон Оби Микел» «сариқ»лар коллекциясини тўлдиришга катта «ҳисса» қўшишган.\n«Арсенал» - бой берилган ўйинда яратилган голли вазиятлар\nҲа, бугунги рўйхатнинг «канонирлар»га тегишли банди ҳам бор. 2007 йили «Вест Хэм» «Арсенал»ни «Эмирейтс»да мағлубиятга учратган. «Болғачилар» шу тариқа Арсен Венгер шогирдларини янги стадиондан совутишганди.\nАлан Кербишли бошчилигидаги «Вест Хэм»нинг ўша пайтда қайд этган сериясини халқда Great Escape деб аташганди. Аммо антирекорд асосчиси айнан «тўпчилар» бўлишган:\nрақиб дарвозаси олдида 35та голли вазият яратишганига қарамай, ягона хавфли ҳужумни ўтказиб юбориб, 0:1 ҳисобида енгилганлар.\nДарвоқе, «Арсенал» 4:0 ҳисобида олдинда бориб, якунда ютқазган ягона клуб ҳисобланади. Бу воқеа 2011 йили «Ньюкасл»га қарши кечган баҳсда рўй берган.\n«Ньюкасл» ва «Вест Хэм» - бир ўйинда энг кўп четлатиш\n«Арсенал»ни ранжитган икки жамоа ҳам антирекордчилар рўйхатидан жой олишди. Бир ўйинда олинган битта қизил карточка - хато, иккитаси - катта таваккал, учинчиси эса - парокандалик.\n«Ньюкасл» вакиллари Ли Бойер ҳамда Кирон Дайернинг майдонда қандай «каромат» кўрсатишгани кўпчиликнинг ёдида. Ўшанда «зағизғонлар» ўша воқеа рўй бергунга қадар шундоқ ҳам ўн киши қолиб, «Астон Вилла»га 0:3 ҳисобида ютқазишаётганди.\nБуларнинг бари 2005 йили содир бўлганди. 1995 йилда эса «Вест Хэм» иштирокидаги баҳсда шундай ҳолат кузатилган. «Лидс Юнайтед» билан ўйинда дастлаб Иан Райт 16 дақиқа ичида иккита «сариқ» олиб, майдонни ҳаммадан олдин тарк этган, кўп ўтмай унинг сафига Шака Хислоп ҳамда Стив Ломас қўшилишганди.\nЎз ўрнида 1998 йили «Барнсли»нинг ҳам «Ливерпул»га қарши баҳсни саккиз футболчи билан якунлаганини эслатиб ўтмоқчимиз.\n«Эвертон» - энг кўп автогол\n«Қора рўйхат»дан Ливерпуль жамоаларидан бири ҳам ўрин эгаллади.\nАслида, «Эвертон»нинг ҳамшаҳри сафида тўп сурувчи Жейми Каррагер «ўз дарвозасини ишғол қилувчи» номига лойиқ эди. Аммо бу кўрсаткич бўйича «ирискалар» фаоллик кўрсатишди:\n48та автогол. Фил Невилл»нинг «Гудисон Парк»да «Манчестер Юнайтед»га қарши кечган баҳсда ўз дарвозасини ишғол қилиши эса, шубҳасиз, салкам элликта нохуш голга татиган.\n«Тоттенхэм» - энг кўп ўтказиб юборилган гол\n1992 йилдан буён АПЛда мунтазам иштирок этиб келаётган жамоалар олтита: «Челси», «Манчестер Юнайтед», «Эвертон», «Ливерпуль», «Арсенал» ва «Тоттенхэм».\nУлар орасида дарвозасидан энг кўп тўп ўтказиб юборгани «шпорлар»дир - 1234та. 2001 йили Алекс Фергюсоннинг «Уайт Харт Лейн»да майдон эгалари 3:0 ҳисобида таслим этилгач, «Йигитлар, бу шунчаки, «шпорлар», холос», деганини энди тушуняпмиз.\n«Дерби Каунти» - бир мавсумда тўпланган энг кам очко\n2007|2008 йиллар мавсумида айнан «Дерби Каунти» ҳар тарафлама энг ёмон кўрсаткич қайд этган жамоага айланганди. Премьер-лигани тарк этаётганида бу клуб ҳисобида атиги 11 очко бор эди.\nЧемпионат якунланишига олтита тур қолганда «Дерби Каунти» «жон» сақлаб қолиш имкониятидан батамом маҳрум бўлиб улгурганди. Ягона ғалаба ўша йилнинг сентябрида «Ньюкасл»га қарши баҳсда қўлга киритилганди.\nВаҳоланки, таркибда Алан Стаббс, Роберт Эрншоу ҳамда Робби Сэвиж сингари машҳур футболчилар тўп суришганди.\nАммо Билли Дэвис ҳам, унинг мураббийлик жойини эгаллаган Пол Жуэлл ҳам «Дерби Каунти»ни «ботқоқ»дан чиқара олишмаганди.


20 декабрда илк бор “Loko Сup” болалар футбол фестивали бўлиб ўтади\n14 декабрь, 2016, 16:36\n“Локомотив” футбол клуби 20 декабрь санасида “Loko Сup” илк болалар футбол фестивалини ташкил этмоқда. Бу ҳақда клуб матбуот хизмати хабар бермоқда.\nШу пайтга қадар “Локомотив” футбол мактаби тарбияланувчилари дунёнинг турли минтақаларида ўтказилаётган фестивал ҳамда турнирларда иштирок этиб келишаётган эди. Эндиликда клубнинг ўзи ҳам ёш футболчилар учун мана шундай футбол фестивали ташкил этишни йўлга қўяди.\nИлк “Loko Cup” фестивали эса шу йилнинг 20 декабрида пойтахтимизда ўтказилади. Учрашувларнинг барчаси соат 14:00дан 18:00га қадар Тошкент Ахборот Технологиялари университети спорт саройида бўлиб ўтади. Унда “Локомотив” футбол клубининг Тошкент шахри, Сурхондарё вилояти ва Наманган вилоятида жойлашган жамоалари,Тошкент шахридан “Спартак” клубининг 2009-2010 йилларда туғилган ёшлардан иборат жамоалари ва “Локомотив” футбол мактаби қошидаги 2011-2012 йилларда туғилган “Loko Junior”, “Loko Kids”, “Chempionchik” ҳам иштирок этиши кўзда тутилган.


Расулуллоҳ тушлари – .:: Xadicha.uz\n“Қачон Набий соллаллоҳу алайҳи васаллам бомдодни ўқиб бўлсалар, бизларга юзларини ўгириб туриб:\n“Сизлардан биров кечаси туш кўрдими ? ” -дер эдилар.\nБиров кўрган бўлса, айтиб берар эди. У зот Аллоҳ хоҳлаган нарсани айтар эдилар. У зот бир куни биздан:\n“Сизлардан биров кечаси туш кўрдими ? ” – деб сўрадилар.\n“Йўқ”, – дедик биз.\n“Лекин мен бу кечаси туш кўрдим. Икки киши олдимга келди. Қўлимдан ушлаб, муқаддас ерга чиқардилар. Қарасам, бир киши ўтирибди, бир киши тик турибди. Унинг қўлида темир илмоқ бор ва уни ҳалигини лунжидан тиқиб бўйнининг ортидан чиқармоқда. Кейин бошқа лунжини ҳам шундоқ қилмоқда. Бу лунжи битиб қолса, яна қайтадан ўшандоқ қилмоқда. Бас, мен:\n“Бу нима?” дедим.\n“Қани, юр”, деди икковлари. Биз юриб кетдик. Охири чалқанча тушиб ётган одамга етиб бордик. Унинг бош тарафида бир киши тик турибди. Унинг қўлида тош ёки харсанг бор. У билан ҳалигининг бошига урмоқда. Қачон уни урса тош думалаб кетади. У уни олгани боради. У ҳалигини олдига қайтиб келганда боши битиб, аввалги ҳолига қайтиб қолган бўлади. У яна қайтадан уради. Бас, мен:\n“Қани, юр”, деди икковлари.\nБиз юриб кетдик. Охири таннурга ўхшаган тешикнинг олдига етиб бордик. Унинг юқори тарафи тор, пастки тарафи кенг. Остидан олов ёқилиб турибди. Қачон у қизиса, улар кўтарилиб, ундан чиқай деб қоладилар. У совуса, улар ичига тушиб кетадилар. Унинг ичида ялонғоч эркак, аёллар бор. Бас, мен:\n“Булар ким?” дедим.\nБиз юриб кетдик. Охири қондан бўлган дарёга бордик. Анҳорнинг ўртасида бир киши тик турибди. Анҳорнинг четида бир киши бор. Унинг қўлларида тош бор. Анҳорнинг ичидаги киши юриб келиб, чиқмоқчи бўлса, ҳалиги одам уни тош билан уриб, турган ерига қайтаради. У қачон чиқмоқчи бўлиб келса, уни уриб, жойига қайтаради. Бас, мен:\nБиз юриб кетдик. Охири яшил боққа етиб бордик. Унда улкан дарахт бор. Унинг остида бир чол ва кичкина болалар. Дарахтнинг яқинида бир киши, у ўз олдига оловни ёқмоқда.\nИкковлари мени дарахт устига олиб чиқишди. Бир ҳовлига олиб киришди. Ҳеч ҳам ундан гўзалини кўрмаган эдим. Унда эркаклар, чоллар, ёшлар, аёллар ва кичгина болалар бор эди.\nКейин икковлари мени у ердан олиб чиқиб, дарахтдан яна юқори юрдилар ва яна ҳам гўзалроқ ва афзалроқ ҳовлига олиб кирдилар. Унда чоллар ва ёшлар бор эди. Мен икковларига:\n“Мени бу кеча роса айлантирдингиз, энди кўрган нарсаларим ҳақида хабар беринглар”, дедим.\n“Хўп! Лунжини ёраётганини кўрганинг – каззоб одам. У ёлғонни гапиради. Сўнгра ундан олиб, бошқа тарафга тарқатилади ва уфқларгача етиб боради. Унга қиёмат кунигача ўшандоқ қилиб турилади. Сен кўрган боши чақилаётган эса, Аллоҳ Қуръонни таълим берган бир кишидир. Бас, у кечаси уни ўқимай ухлади. Кундузи унга амал қилмади. Унга қиёмат кунигача ўшандоқ қилиб турилади.Сен кўрган тешикдаги одамлар эса, зинокорлардир. Сен кўрган дарахт остидаги одам эса Иброҳим алайҳиссаломдир. Унинг атрофидаги кичгина болалар эса, одамларнинг (кичкиналигидаги ўлган) болаларидар. Олов ёқиб турган эса, Молик – дўзахнинг хозин фариштасидир. Сен кирган биринчи ҳовли жаннатдаги мўминлар оммасининг ҳовлисидир. Мана бу ҳовли эса, шаҳидларнинг ҳовлисидир. Мен Жаброилман. Манави – Мийкоил. Бошингни кўтар”, – деди.\nБошимни кўтардим. Қарасам, тепамда булутга ўхшаган нарса турибди. “Манави сенинг манзилинг”, деди икковлари.\n“Менга рухсат беринглар, манзилимга кирай”, – дедим.\n“Сенинг ҳали тугалланмаган умринг бор. Агар ўшани тугалласанг, манзилингга келасан”.\nШарҳ: Самура ибн Жундуб розияллоҳу анҳудан ривоят қилинаётган бу ҳадиси шарифда Пайғамбар алайҳиссалом аввал саҳобаи киромлардан ким туш кўрганини сўраб, суриштирмоқдалар. Расулуллоҳ соллаллоҳу алайҳи васалламнинг эрталабдан бундоқ қилишлари тушга аҳамият берганларига далолат қилади.\nҲеч кимнинг туш кўрмаганлиги аниқ бўлгач, у зот ўзлари кўрган тушни кишиларга айтиб бермоқдалар. Расулуллоҳ соллаллоҳу алайҳи васалламнинг қўлларидан ушлаб, олиб борилган муқаддас ер Шоми шарифдир.\nПайғамбар алайҳиссаломнинг тушлари нақадар ажойиб. Аллоҳ таоло у зотга тушларида ҳам кўп нарсаларни аён қилиб турган экан.\nИбн Умар розияллоҳу анҳумдан ривоят қилинади:\n“Набий соллаллоҳу алайҳи васаллам:”\n“Мен қудуқ олдида туриб, сув тортаётсам, бирдан Абу Бакр билан Умар келиб қолдилар. Абу Бакр челакни олди ва бир челак ёки икки челак сув тортди. Унинг тортишида заифлик бор эди. Аллоҳ уни мағфират қилсин. Кейин уни Абу Бакрнинг қўлидан Ибн Хаттоб олди. Унинг қўлидан челак улкан сув идишга айланди. Мен одамларнинг ичида унга ўхшаб иш қиладиган доҳийни кўрганим йўқ. Ҳаттоки, одамлар “Атан”га бордилар”, – дедилар”.\nШарҳ: “Атан” сувга тўйган туя бориб ётадиган жой. Пайғамбар алайҳиссаломнинг тушларидан Умар ибн Хаттобнинг қудуқдан тортган сувларидан кўплаб одамлар тўйиб ичиб, дам олиш жойларига бориб ётишлари ҳақида сўз кетмоқда. Расулуллоҳ соллаллоҳу алайҳи васалламнинг бу тушлари у зотдан кейин Абу Бакр ва Умар ибн Хаттобларнинг халифа бўлишларига ишора эди. Абу Бакрнинг халифаликлари икки йил давом этган, холос. Умар ибн Хаттобнинг халифалик даврларида эса, Ислом бутун дунё бўйлаб тарқала бошлади. Ислом давлати ўша вақтнинг энг кучли давлатига айланди. Тўқчилик ва серобчилик ҳукм сурди. Бу нарса анча аввал Пайғамбар алайҳиссаломнинг тушларида аён бўлган эди.\n“Расулуллоҳ соллаллоҳу алайҳи васалламнинг:\n“Бу кеча солиҳ одам тушида Абу Бакр Расулуллоҳга соллаллоҳу алайҳи васалламга боғланганини, Умар Абу Бакрга боғланганини, Усмон Умарга боғланганини кўрди”, – дедилар.\n“Биз Расулуллоҳ соллаллоҳу алайҳи васалламнинг ҳузурларидан турганимиздан кейин:\n“Солиҳ одам – Расулуллоҳ соллаллоҳу алайҳи васалламнинг ўзлари, аммо баъзиларнинг баъзиларга боғланишлари эса, уларнинг Набий соллаллоҳу алайҳи васаллам юборилган ушбу ишга валий бўлишлари”, дедик”. .\nШарҳ: Ушбу ривоятда зикри келаётган тушни Пайғамбар алайҳиссаломнинг ўзлари кўрганлар. Аммо бу ерда “бир солиҳ киши” ибораси ишлатилган. Тушда Пайғамбар алайҳиссаломга Абу Бакр, у кишига Умар ибн Хаттоб ва у кишига Усмон розияллоҳу анҳулар боғлаб қўйилган экан. Тушни эшитган саҳоби киромлар Пайғамбар алайҳиссаломдан кейин Абу Бакр халифа бўлиб, Ислом оламининг ишбошчиси бўлишларига, у кишидан кейин эса, Умар розияллоҳу анҳу бўлишларига таъбир қилдилар. Кейинчалик бу туш ҳам, унинг таъбири ҳам ҳақиқатга айланди. Мазкур уч саҳобий розияллоҳу анҳум Пайғамбар алайҳиссаломдан кейин навбат билан Ислом давлатига бош бўлдилар .


АКТ соҳасига етакчи экспертларни жалб қилиш масаласи муҳокама қилинди - xabar.uz\nАКТ соҳасига етакчи экспертларни жалб қилиш...\nАКТ соҳасига етакчи экспертларни жалб қилиш масаласи муҳокама қилинди\n29.01.2022 00:08 0 1204\nБугун, 28 январ куни Ахборот технологиялари ва коммуникацияларини ривожлантириш вазири Шерзод Шерматов ҳамда БМТТДнинг Ўзбекистондаги доимий вакили Матилда Димовска ўртасида онлайн мулоқот бўлиб ўтди.\nБирлашган Миллатлар Ташкилоти Тараққиёт Дастури рақамли ривожланиш соҳасида Ахборот технологиялари ва коммуникацияларини ривожлантириш вазирлиги билан узоқ йиллик муваффақиятли ҳамкорлик қилиб келмоқда.\nУчрашув давомида Ўзбекистонда рақамли ривожланиш бўйича комплекс режаларни амалга ошириш бўйича жорий ва келажакдаги ҳамкорликни янада мустаҳкамлаш бўйича атрофлича фикрлар алмашилди.\nШу билан бирга, кун тартибига қўйилган бош масалалар, жумладан, ахборот технологиялари ва ёшларнинг АКТ саводхонлигини ошириш, соҳаларга етакчи экспертларни жалб қилиш масалалари ҳам муҳокама қилинди.\nМулоқот сўнгида Матилда Димовска АКТ вазирлиги билан қўшма ташаббусларни қўллаб-қувватлашга ҳамда Ўзбекистондаги самарали ҳамкорликни янада сезиларли даражада оширишга тайёрлигини билдирди.\nТехнология 23/06, 12:25\nТошкентда Plug and play очилади


Иқтисодий тадқиқотлар ва ислоҳотлар маркази эксперти Нодира Қурбонбоева "Обод қишлоқ" ва "Обод маҳалла" давлат дастурларининг мазмун-моҳияти ҳамда уларнинг ўзбекистонликлар ҳаётига таъсирини тушунтирди.\nЎзбекистон Республикаси Президенти Шавкат Мирзиёев 2021 йилга мўлжалланган Парламентга Мурожаатномасида Ўзбекистон аҳолисининг демографик ўзгаришлари ва эҳтиёжларини инобатга олган ҳолда амалга оширилаётган "Обод қишлоқ" ва "Обод маҳалла" (шаҳар аҳолиси учун) дастурларини амалга оширишга катта эътибор қаратилди.\n«Обод қишлоқ» ва «Обод маҳалла» давлат дастурлари Президент фармони билан 2018 йилда қабул қилинган.\n"Обод қишлоқ" дастурини амалга ошириш учун республиканинг ҳар бир вилояти ва шаҳрида, биринчи навбатда чекка ҳудудларда ва қийин иқлим шароити бўлган ҳудудларда аҳолининг турмуш шароитлари ва турмуш даражасини тубдан яхшилашни таъминлаш бўйича чоралар кўрилди.\n"Обод қишлоқ" ва "Обод маҳалла" давлат дастурлари доирасида ўтган давр мобайнида 5 миллионга яқин аҳоли истиқомат қилаётган 1200 та маҳалла ва қишлоқ кўриниши ҳамда шароити тубдан ўзгариб, яхшиланди. Сув қувурлари, электр тармоқлари, газ қувурлари ва канализация тизимларини қуриш ва таъмирлаш, сизот сувлари сатҳини пасайтириш бўйича кенг кўламли ишлар амалга оширилди.\nБундан ташқари, 5 минг 607 километр ички йўллар, 369 та ижтимоий объектларни таъмирлаш, 969 та бозор инфратузилмаси объектлари ва хизмат кўрсатиш шохобчалари ташкил этиш кўзда тутилган. Шу мақсадда маҳаллий хокимиятлар қошида "Обод маҳалла" жамғармалари тузилди.\nУшбу давлат дастурларининг амалга оширилиши қишлоқ жойларда ҳам, Ўзбекистон шаҳарларида ҳам одамларнинг турмуш даражасини оширишда ўз самарасини кўрсатиб келмоқда. Буни халқаро ташкилотларнинг тадқиқотлари ҳам тасдиқлайди.\nЖаҳон банкининг «Ўзбекистон аҳолисини тинглаб» (Listening to citizens of Uzbekistan (L2CU) тадқиқотига кўра, дастурлар ижроси сабаб сўнгги тўрт йилда сув таъминотидаги узилишлар сезиларли пасайган.\n2018 йил сентябридан 2020 йилнинг мартига қадар сув таъминотида (умумий водопровод крани, қудуқ, дарё суви, булоқ суви, етказиладиган сув) узилишлар рўй берган уй хўжаликлари сони 6,5 фоизга камайган (11 фоиздан 4,5 фоизга). Ушбу пасайиш шаҳар аҳолиси ҳисобига амалга ошган.\nБундан ташқари аҳолининг электр тармоғига уланиш кўрсаткичлари ҳам яхшиланди. 2010 йилда қишлоқ аҳолиси ўртача бир кунда бир соат давомида электр тармоғидан узилган бўлса, 2020 йилга келиб, узилиш ўртача ярим соатни ташкил этди. Шундай қилиб, сўнгги 2 йилда шаҳар аҳолиси стабил электр таъминоти эга бўлиб қолмоқда, бироқ қишлоқ уй хўжаликлари эълектр таъминоти тиғиз соатларда ёмонлашган.\nАҳолининг уй иситиш таъминоти ҳам сезиларли яхшиланди. 2018 йилда аҳолининг 80 фоизи иситиш тизимига муҳтож бўлган бўлса, 2020 йилга келиб, бу кўрсаткич 40 фоизни ташкил қилмоқда.\nБироқ 2020 йилда коронавирус пандемияси сабабли дастур ижроси вақтинча тўхтатиди. Шу билан бирга Ўзбекистон ҳукуматининг 2020 йилдаги коронавирус инқирозининг салбий оқибатларини бартараф этиш бўйича инқирозга қарши чора-тадбирлари доирасида қишлоқ аҳолисининг яшаш шароитларини яхшилаш, инфратузилмани ривожлантириш ва қишлоқларни босқичма-босқич ободонлаштиришга қаратилган чоралар қабул қилинди.\n2021 йил «Обод қишлоқ» ва «Обод маҳалла» давлат дастурларининг ёндашуви ва босқичма-босқич ижросини тубдан ўзгартирган йил бўлди.\nШуни таъкидлаш керакки, ушбу давлат дастурларини амалга оширишга ёндашувлар ўзгаргарди. Ёндашув янада мураккаблашди ва ушбу дастурларни амалга ошириш марказлаштириш тамойили асосида амалга оширила бошланди.\n“Обод қишлоқ” ва “Обод маҳалла” дастурлари доирасида 2021 йилда амалга оишириладиган ишлар:\n- Республиканинг 2721 та маҳалласида 10000 км дан ортиқ ички йўллар таъмирланиб, 4000 км дан ортиқ ички сув таъминоти тармоғи тортилади. Бу ишлар учун жами 3 трлн. сўм ажратилади.\n- “Обод қишлоқ” дастури доирасида - 79 та мактаб, 171 та мактабгача таълим ташкилоти, 161 та тиббиёт муассасаларида қуриш-таъмирлаш ишлари олиб борилади.\n- “Обод маҳалла” дастури доирасида - 57 та мактаб, 37 та мактабгача таълим ташкилоти, 15 та тиббиёт муассасаларида қуриш-таъмирлаш ишлари олиб борилади.\n- 5377 маҳаллага 15000 км электр узатиш линиялари ётқизилиб, 4000 дан ортиқ трансформатор модернизация қилинади. Бунинг учун 2,1 трлн. сўм маблағ ажаратилади.\nИнфографика: COVID-19 пандемиясининг Ўзбекистондаги маҳаллаларга таъсири\n- “Темир дафтар” га киритилган 300000 нафар аҳоли камбағалликдан чиқарилади. 500000 ёшлар ва 200000 аёллар иш билан таъминланади.\n- 2020-2024 йилларда Жаҳон банки (ЖБ) ва Осиё инфратузилма инвестициялари банки (ОИИБ) кўмагида Иқтисодий тараққиёт ва камбағалликни қисқартириш вазирлиги (ИТКҚВ) "Қишлоқ инфратузилмасини ривожлантириш" лойиҳаси (умумий қиймати 183,6 млн.), доирасида 300 дан ортиқ қишлоқлар асосий ижтимоий инфратузилма сифатини яхшилаш учун молиялаштириши мумкин. Ушбу лойиҳа доирасида ВБ ва ОИИБ 2021 йилда Фарғона, Aндижон, Наманган, Сирдарё ва Жиззах вилоятларида 21 туман ва 60 қишлоқларда 485 млрд сўмлик лойиҳалар амалга оширилади.\n- Уй-жой коммунал хизмат кўрсатиш вазирлиги ички йўллар, йўлаклар, ижтимоий объектлар ва кўп қаватли уй-жойларнинг эксплуатация тизимини яхшилайди. Сектор раҳбарлари ўз ҳудудида бажарилаётган ишлар бўйича маҳаллий кенгашларда ҳамда оммавий ахборот воситалари орқали аҳолига ҳисобот беради.\nТаъкидлаш жоизки, мазкур давлат дастурларининг амалга оширилиши мамлакатимизда қишлоқ хўжалигини модернизация қилиш ва самарали ривожлантириш жараёнларини жадаллаштириш ҳамда иқтисодиётнинг ушбу секторида самарадорликни оширишга хизмат қилиши лозим.\n2021 йилнинг 2 апрелида президент ПҚ-5048 «Обод қишлоқ» ва «Обод маҳалла» давлат дастурларини амалга оширишнинг қўшимча чора-тадбирлари тўғрисида»ги қарорни имзолади.\n"Обод қишлоқ" ва "Обод Маҳалла" дастурлари доирасида барча туман ва шаҳарлардаги жами 7 794 та қишлоқ ва маҳаллада умумий қиймати 20,8 трлн сўмлик қурилиш, таъмирлаш ва ободонлаштириш ишларини амалга оширишни назарда тутувчи параметрлар тасдиқланди.\nБироқ 2020 йилда коронавирус пандемияси сабабли дастур ижроси вақтинча тўхтатилди. Шу билан бирга Ўзбекистон ҳукуматининг 2020 йилдаги коронавирус инқирозининг салбий оқибатларини бартараф этиш бўйича инқирозга қарши чора-тадбирлари доирасида қишлоқ аҳолисининг яшаш шароитларини яхшилаш, инфратузилмани ривожлантириш ва қишлоқларни босқичма-босқич ободонлаштиришга қаратилган чоралар қабул қилинди.\nҚишлоқ жойларида инфратузилманинг мавжудлиги ҳаёт сифатини ўзгартириш ва тадбиркорликни ривожлантириш калитидир. Шу муносабат билан 2021 йилда «Обод қишлоқ» ва «Обод маҳалла» давлат дастурлари янги ёндашувлар асосида шакллантирилди. Аҳоли эҳтиёжи ҳамда 206 та туман ва шаҳарлар ҳокимлари, йўл, электр таъминоти, коммунал хизмат ва тадбиркорликни ривожлантиришга масъул бўлган раҳбарлар таклифларидан келиб чиққан ҳолда 8 мингта маҳаллада амалга оширилиши зарур бўлган ишлар белгилаб олинди. Ободонлаштириш ишлари билан бирга иш ўринларини яратиш ва камбағалликни қисқартириш борасида ҳам ишлар белгиланган.\nЭътиборлиси, мураккаб инқироздан чиқиш йили бўлиб тарихга муҳрланадиган 2021 йилда «Обод қишлоқ» ва «Обод маҳалла» дастурларини амалга оширишга илк бор ташқи манбалардан жалб қилмаган ҳолда маблағ ажратилади. Ушбу маблағлар ҳар бир маҳалла кесимида ижтимоий соҳа, ичимлик суви таъминоти, автомобиль йўллари ва инфратузилма объектлари бўйича мақсадли дастурларга йўналтирилади.\nНодира Қурбонбоева, Иқтисодий тадқиқотлар ва ислоҳотлар маркази


18 май 2022, Тошкент вақти: 10:29\nЖурналист Муҳрим Аъзамхўжаев. Сурат Gazeta.uzдан олинди.\nТошкентда 19 март , куннинг биринчи ярмида беш журналист Тошкент шаҳар ИИББ ҳуқуқбузарликлар профилактикаси ходими билан суҳбат ўтказиш учун иш жойидан олиб кетилган. Бу ҳақда Озодликка журналистларнинг олиб кетилишига гувоҳ бўлган журналист хабар қилди.\nҲукумат нашрларидан бирида ишлайдиган бошқа бир журналистнинг айтишича, бир блогер ҳам "ИИББга суҳбатга" олиб кетилган.\nТошкент шаҳар ИИББ ҳуқуқбузарликлар профилактикаси бошқармасининг ўзини таништирмаган ходимининг Озодликка билдиришича, “журналистлар профилактик суҳбатдан сўнг қўйиб юборилади. Уларга қарши жиноят иш қўзғатилмаган”.\nҲамкасбларининг олиб кетилганини хабар қилган журналистнинг Озодликка айтишича, олиб кетилганлар орасида 2013 йилдан бери фаолият олиб бораëтган Daryo.uz Интернет нашри бош муҳаррири Муҳрим Аъзамхўжаев бор. “Суҳбат” учун ИИБ ходимлари томонидан олиб кетилган яна 4 журналистнинг исми ҳозирча маълум эмас. Бу тўрт журналистнинг Daryo.uz нашрида ишлаши айтилди.\nОлиб кетилганлар орасида миллиондан зиëд фолловерга эга таниқли блогер Қаҳрамон Асланов бор. Бу ҳақда ҳукумат нашрларидан бирида ишлайдиган бошқа бир журналист айтди. Унга кўра Асланов махсус конвой билан Қўқондан Тошкентга олиб келинган. Асланов Қўқонда истиқомат қилади.\nҲамкасбларининг олиб кетилгани тўғрисида хабар қилган журналистнинг Озодликка айтишича, Тошкент вақти билан соат 15 да журналистлар ҳали“ичкарида” эди.\nБаъзи маълумотларга кўра Кун.Уз журналистлари ҳам ИИБга суҳбатга олиб кетилган.\nТошкент вақти билан 19 да Муҳрим Азамхўжаев шаҳардан чиқмаслик шарти билан қўйиб юборилгани айтилди.\n“Икарига обкириш” тафсилотларидан хабардор эканлигини айтган ва Ўзбекистондаги ҳукумат нашрларида ишловчи бошқа бир журналистнинг Озодликка билдиришича¸ суҳбатга чақирилганлардан икки масала бўйича тушунтириш олинмоқда:\n1. Журналист Муҳрим Аъзамхўжаев ўз Телеграм каналида “Юнусободдаги боғча опа ҳақида” танқидий битик қўйган ва блогер Қаҳрамон Асланов уни ўз Телеграм саҳифасида улашган.\n2. Блогер Қаҳрамон Асланов Twitterда Озодликдаги Зебунисо мақоласи ва раддия ҳақида илмоқли гап қилган.\nҚаҳрамон Асланов “Озодликка раддия баҳонасида Озодликда ëритилган мақоладаги фактларни элга етказилаëтганлигини “ Эзоп тилида олқишлаган:\nТвиттердаги ҳавотирга сабаб бўлган "мужда"\nКейинги пайтда Ўзбекистондаги журналистлар орасида "сўз эркинлиги билан боғлиқ вазият" ëмонлашаëтганидан хавотирлар кучаяётгани айтилмоқда.\n15 март куни мулозим ва блогер Сундар Қорабоев яқинлари наздида “шантаж” қурбони бўлиб, 10 суткага қамалган эди. Бундан олдин сурхондарëлик блогер Отабек Сатторий “туҳмат ва ҳақорат қилганликда” айбланиб судга тортилган эди.\nСўнги бир ой ичида журналист ва блогерлар атрофидаги “изн берилган эркинлик ҳалқаси” тораяëтгани борасида халқаро ташкилотлар хавотир изҳор қилган.\nБош қароргоҳи Нью-Йоркда жойлашган Журналистларни ҳимоя қилиш қўмитаси (CPJ) 8 февралда Ўзбекистон маъмурларини блогер Отабек Сатторийни қамоқдан зудлик билан озод қилишга чақириб, жумладан мана буларни айтган эди:\n“Блогерлар ва журналистларни коррупцияга оид хабарлари учун таъқиб қилиш уларнинг конституциявий ҳуқуқларини бузишдир. Ўзбекистондаги журналистлар ўз ишини репрессив айбловлардан қўрқмай амалга ошириш имкониятига эга бўлиши лозим”.\nЖорий ой бошида Европада хавфсизлик ва ҳамкорлик ташкилотининг сўз эркинлиги бўйича вакили Тереза Рибейро ҳам Ўзбекистондаги сўз эркинлиги билан боғлиқ вазият юзасидан ташвишда эканини билдирган эди.


Ҳусниддин Ғофуров: Чемпионатни ғалаба билан бошлаганимиздан мамнунман\n2 март, 2018, 08:26\nЎзбекистоннинг 2 карра чемпиони – “Локомотив” Суперлига баҳсларини сафарда “Қизилқум”га қарши учрашув билан бошлади. Қизиқарли кўриниш олган беллашувда “темирйўлчилар” жамоаси 3та тўп фарқи билан зафар қучишди.\nМарат Бикмаев - Суперлиганинг 1-голига муаллифлик қилди\nМазкур беллашувда маҳоратли футболчи Ҳусниддин Ғофуров “Локо” сафидаги дебют ўйинини ўтказди. Учрашувдан сўнг футболчи клуб расмий сайтига қуйидагича фикр билдирди.\n– Таассуротларим аъло даражада. Мавсумни жуда яхши бошлаб олдик. Сафарда бўлишига қарамай йирик ҳисобда зафар қучишга муваффақ бўлдик. Ўйин бошланиши олдидан бироз ҳаяжоним бор эди. Лекин майдонга чиққач бор салоҳиятимни ишга солишга ҳаракат қилдим. Жамоамизга оз бўлса-да фойда келтиришга астойдил уриндим.\nШукур, муҳим 3 очко қўлга киритилди. “Локомотив” учун илк расмий ўйинимни ўтказганимдан мамнунман. Жамоадошларимга эса мени қўллаб-қувватлашаётгани учун миннатдорчилик билдираман, – деб Ҳусниддин Ғофуров сўзларидан иқтибос келтиради "Локомотив" матбуот хизмати.


Тошкент шаҳрида 4 ой ичида 7777 та жиноят фош этилгани маълум қилинди2022 йилнинг январ–апрел ойларида Тошкентда аниқланган жиноятларнинг 31 фоизи гиёҳвандлик ва психотроп моддаларнинг ноқонуний савдоси билан боғлиқ жиноятлардир.\nФото: Икки миллиондан ортиқ гуллар билан безалган Тошкент гуллар фестивали\n12:18Фото: Икки миллиондан ортиқ гуллар билан безалган Тошкент гуллар фестивали\nТошкентда «Tashkent Flower Fest – 2022» гуллар фестивали бошланди. Kun.uz икки миллиондан ортиқ гуллардан ясалган композициялар, флористик инсталляциялар билан безалган кўргазмадан фотожамланма тақдим қилади.\n09:43Юнусобод туманида ҳоким ёрдамчиси 35 минг доллар билан ушланди\nДавлат хавфсизлик хизмати томонидан Тошкент шаҳри ва Самарқанд вилоятида ер майдонларининг ноқонуний сотилиши билан боғлиқ ҳолатлар аниқланди.\n09:57Тошкент шаҳар болалар кўп тармоқли тиббиёт маркази ташкил этилди\n19:40Тошкентда қурилаётган Nest One биносида кичик ёнғин келиб чиқди\nОсмонўпар бинонинг 7-қаватида таъмирлаш ишлари вақтида 4 метр квадрат майдондаги қурилиш материалига ўт кетган, дея маълум қилди ФВВ. Ҳеч ким жабрланмаган.\n07:32Тошкентда фуқарони Швецияга ишга юборишни ваъда қилган МЧЖ раҳбари ушланди\nЧилонзор туманида фуқарони Швеция давлатига ишга юборишни ваъда қилган МЧЖ раҳбари ушланди. Бу ҳақда Бош прокуратура ҳузуридаги Иқтисодий жиноятларга қарши курашиш департаменти хабар бермоқда.\n09:46Самарқанд – Тошкент – Самарқанд йўналишида қўшимча поездлар қатнови йўлга қўйилади\n«Афросиёб» поездининг қўшимча қатновлари йўлга қўйилади. Бу ҳақда «Ўзбекистон темир йўллари» матбуот хизмати хабар берди.\n07:51Тошкентда кучли таъсир қилувчи дорилар савдоси билан шуғулланган шахслар 5 йилга қамалди\n20:34Сергелини шаҳар маркази билан боғловчи янги йўл очилди\n08:48Тошкентда 4 та машина иштирокида ЙТҲ содир бўлди\nТошкент шаҳрида 4 та машина иштирокида йўл-транспорт ҳодисаси юз берди. Бу ҳақда ИИВ Жамоат хавфсизлиги департаменти Йўл ҳаракати хавфсизлиги хизмати хабар қилмоқда.\n07:02Тошкентда Matiz ёниб кетди\nТошкент шаҳри Юнусобод туманида йўл-транспорт ҳодисасига учраган Matiz ёниб кетди.\n«2030 йилда ЯИМ миқдори 160 млрд долларга етади» — Жамшид Қўчқоров\nЭнди автобусларга чиқиш олд эшикдан, тушиш орқа эшикдан бўлади\nАмир Темур хиёбонида картошка экишини айтган йигит ва унинг шериги 15 суткага қамалди\n«Ўзбекистон миллий электр тармоқлари» АЖда Франция, Қатар ва Япония компания билан учрашув ўтказилди


Аҳмадалиев рингга кўтарилган турнирда қандай натижалар қайд этилди? | Qalampir.uz\nАҳмадалиев рингга кўтарилган турнирда қандай натижалар қайд этилди?\nСпорт\t20 Ноябрь 15:26 5798\nБугун, 20 ноябрь куни АҚШнинг Нью Гемпшир штати Манчестер шаҳрида жойлашган SNHU аренасида профессионал бокс кечаси ташкил этилди.\nАввалроқ, супер енгил вазн тоифасида IBF ва WBA йўналиши бўйича Жаҳон чемпиони ҳисобланган ўзбекистонлик Муроджон Аҳмадалиев (10-0) чилилик Хосе Веласкесга (29-7-2) қарши рингга кўтарилиб, ғалабага эришгани ҳақида хабар берган эдик.\n“Matroom Boxing” промоутерлик компанияси томонидан ташкил этилган бокс оқшомининг марказий жангида эса ўрта вазн тоифасида WВО йўналиши бўйича Жаҳон чемпиони Деметриус Андраде (31-0) Жейсон Куиглини (19-1) нокаут эвазига мағлуб этди.\n33 ёшли енгилмас америкалик чарм қўлқоп устаси жанг бошидан ҳужумга ўтди ва биринчи раунддаёқ рақибини нокдаун ҳолатига туширди. Иккинчи уч дақиқаликда эса 30 ёшли ирландиялик кучли зарбалар ўтказиб юбориб, мувозанатни йўқотди. Рефери эса дарҳол жангни тўхтатди.\nИккинчи марказий жангда эса қизиқ ҳолат рўй берди. Энг енгил вазн тоифасида WBC чемпионлик камари соҳиби мексикалик Хулио Мартинес (18-1) Пуэрто-Рико вакили Макуильямс Арройо (21-4) беллашувининг биринчи раундида ҳар икки чарм қўлқоп устаси бир мартадан нокдаун ҳолатига тушиб қолди. Иккинчи раундда эса боксчилар бош билан тўқнашиб кетди ва Арройонинг қовоғи ёрилди. Шифокорлар унинг жангни давом эттира олмаслигини маълум қилишди. Ташкилий қўмита қарорига кўра ушбу жанг натижаси ҳисобга олинмайдиган бўлди.\nШунингдек, аёллар ўртасида ярим енгил вазн тоифасида WBA ва WBO йўналиши бўйича Жаҳон чемпиони америкалик Кали Реис ва канадалик Жессика Камара ўзаро баҳс олиб борди. Тўлиқ 10 раунд давом этган беллашувда Реис ҳакамлар қарорига кўра ғолиб, деб топилди ва унвонларини сақлаб қолишнинг уддасидан чиқди.\nЭслатиб ўтамиз, WBA va IBF чемпионлик камарларини ҳимоя қилган Муроджон Аҳмадалиев катта эҳтимол билан янги камар учун бирлаштирувчи чемпионлик жангида рингга кўтарилади.\nWBA WBC Аҳмадалиев IBF WBO Проф бокс Мартинес Андраде Куигли\n26 Ноябрь 13:02 55043\n27 Ноябрь 19:00 41799\n26 Ноябрь 11:11 41329\n27 Ноябрь 11:27 40777\n28 Ноябрь 13:57 33950


МУҲАББАТ. У мен учун ҳамиша тирикдир - “Китоб дунёси” газетаси сайти\nМУҲАББАТ. У мен учун ҳамиша тирикдир\n1167 марта кўрилган.\nУильям САИДИ, Африка адиби\nБенедикто Муленга олтмиш ёшларда эди. У айнан қайси кунда туғилганини аниқ билмайди, бироқ кўзгуга боқиб: “Сочларингга оқ оралаганини ва юзингга ажин соя солганини кўрдингми, демак қарияпсан”, деб ҳисоблайдиганлар тоифасидан эди. Ҳа, ёш йигит бўлиш яхши, бироқ бой ҳаётий тажрибага эга олтмиш ёшли эркак бўлиш ҳам ёмон эмас. Мана, у йигирма беш йилдан буён транспорт идорасида ишларди. Бу йиллар давомида Бенедикто саккиз болани дунёга келтирган биринчи хотинини тупроққа қўйди. Иккинчи аёли ҳам унга етти фазандни туҳфа этди. Бенедикто ўз тенгқурларидан кўра анча тетик ва ёш кўринарди. У ҳеч қачон соғлигидан нолимасди. Тушлик вақтида Муленга кичик емакхонада ўтириб, ёш, бақувват йигитларнинг хатти-ҳаракатларини кузатарди. Мана ҳозир ҳам бехавотир овқатланаётган йигитларга қараб туриб, ўзининг армияга борган пайтларини эслади. У охирги жаҳон уруши пайтида хизматини ўтаганди. Бенедикто урушни эслаб, юраги увишди. “Илоҳим охиргиси бўлсин-да”, деб шивирлаб қўйди. Уруш ўз номи билан барибир уруш-да. Бенедиктонинг назарида қийинчилик кўрмай улғайган бу болалар уруш даҳшатини кўтара олмайдилар. Шундай экан, бехавотир яшаганлари маъқул. Бироқ улар орасида камгап, ҳеч кимга қўшилмайдиган йигирма саккиз ёшлардаги йигит ҳар доим қариянинг эътиборини тортарди. Негадир унга қараса, муҳаббатда омади келмаган дўстини эсларди. Жасур, камгап, ақлли Жим Мадала. Улар урушда бирга бўлишганди. Жим ёнида бир гўзал қизнинг суратини олиб юрарди. Кўзлари порлаб турган паривашнинг қувноқлиги сезилиб турарди. Жим севгилисидан келган мактубларни қайта-қайта ўқир, шалвираган, сарғайган қоғозларга лабларини босар ва яна авайлабгина қўлтиқ чўнтагига солиб қўярди. Бенидикто ўша пайтда муҳаббатнинг қалбан нималигини ҳис қилмаган бўлса-да, дўстининг завқ ва меҳрга тўла кўзларига боқиб, унинг нақадар тотли туйғу эканлигини туярди. Шунинг учун ҳам у Жимга чин кўнгилдан ҳавас қиларди. Дўсти икки йил ўлим шарпалари кезиб юрган жанг майдонидан ажал билан мардларча олишар ва севгилиси учун омон қолишга интиларди. Муленга муҳаббат инсонни ниҳоятда жасоратли қила олишини кўрди-ю, бироқ буни олтмиш йил яшаб ҳам ҳис қилолмади. Жимга ўхшаб севиш, ёр хаёли билан яшаш, тунларни бедор ўтказиш завқини негадир ҳаёт унга тақдим этмади. Бу эса Бенидиктога армон бўлиб қолди. Шулар ҳақида ўйларкан, борлигини эслатиб қўйган юрагини аста силади ва билинар-билинмас уҳ тортиб қўйди. Кейин дўстининг севгилисининг жавоб мактублари камайиб бораётганидан хавотирланиб юрган пайтларидаги изтиробларини эслади. У севгилисидан муҳаббатга йўғрилган номаларни кутиб кундан-кунга озиб борарди. Ниҳоят бағритош гўзал унга умуман жавоб ёзмай қўйди. Жим эса паришонхотир бўлиб қолди. Ўшанда Бенидикто: «Муҳаббат шунақа бўладиган бўлса, бутун умр севмаганим бўлсин», дея онт ичганди, балки шу қасами туфайли унинг қалбига муҳаббат ташриф буюрмагандир. Нима бўлганда ҳам севиш Беникто учун армонга айланди. Уруш тугагач, у оёғига ўқ теккани туфайли оқсоқ бўлиб қайтган дўстини кўргани борди. Ўша пайтда Жим оилали, бола-чақали бўлиб кетганди. Фақат севганига эмас, бошқасига, кўримсизгина бўлса ҳам оқила қизга уйланганди. Жим ўша куни малаксурат қиз, урушдан қайтишини кутмай, турмушга чиқиб кетганини қайғуга ботганча сўзлаб берди. Дўстининг шу йигитга ўхшаган уч ўғли бор. Бири Лусакадаги таҳририятда ишлайди. Иккинчиси Англияда. Бегона юртда дунёга машҳур университетнинг зоология факультетида турли жониворларнинг ичак-чавоғини ўрганиш билан банд. Учинчи ўғли эса ҳаммасидан ўтиб тушди. У сиёсатчи бўлиб, аввалига бироз партияда ишлаб юрди. Ҳозир кимсан парламентнинг энг обрўли аъзоси. Ҳа, Худо тақдир қилган бўлса ҳеч нарса экан. Хуллас, Бенидикто дўстига ўхшаган меҳрли ва мунгли қиёфага эга камгап йигитча билан ота-боладек чиқишиб кетди. Йигитнинг ҳикоясини эшитган кундан сўнг у бир ҳафта уйқусини йўқотди. Улар бир бурчакда аччиқ қаҳва ҳўплаб туришаркан:\n— Мен илгари Форт-Жеймсондаги чегарада ҳарбий бўлиб ишлардим. Ёш, гўзал ва суюкли хотиним бор эди. Биз бир-биримизни мактабда ўқиб юрган кезларимиздаёқ севардик. У латофатли, меҳрибон, ақлли ва меҳнатсевар эди, — дея ўз ҳикоясини бошлади йигит.\nБенидикто унинг гапларини эшитиб мийиғида жилмайиб қўйди. Ҳарбийларнинг деярли барча севги ҳикоялари одатда шундай бошланади, деб кўнглидан ўтказди у. Бироқ бир аёлни телбаларча севган қаршисидаги навқирон суҳбатдошига бир вақтнинг ўзида ҳам ҳавас ҳам ҳасад қилди.\n— Биз ажойиб жуфтлик эдик. Атиги икки ой бирга яшадим. У фарзанд кутаётганди. Мен ота бўлишимни эшитиб ниҳоятда бахтиёр эдим. Биз саккиз фарзанд кўришни орзу қилардик. Ўша куни ишга кетаётганимда у мени ҳар галгидек жилмайиб кузатди. Ишга кетяпман-у, негадир юрагим ғаш эди. Рация орқали Лусака қамоғидан қочган икки жиноятчи чегара томон ҳаракатлаётганини эшитганимда юрагимни бир нима жизиллатиб куйдиргандай бўлди. Уйга қараб югурдим, аммо кеч бўлганди. Жиноятчилар кулбани остин-устин қилишганди. Тўзғиган хоналарнинг аҳволига қараб, улар бор пулларни ўғирлаб кетганини англаш қийин эмасди, бироқ ўша пайтда кўзимга ҳеч нарса кўринмасди. Ошхонага қараб югурдим. Унинг ҳаётдан тўймаган очиқ кўзларида қўрқувни кўрдим... Жиноятчиларни ўзим қўлга туширдим, бироқ ўлдиролмадим. Мен улар каби ваҳший бўлолмас эканман. Уларни оғир жазога тортишди, бироқ бу айрилиқдан куйган юрагимга малҳам бўлолмади... — йигит бўғилиб бошқа гапиролмай қолди. Унинг қиёфасига мос тушган меҳрли ва мунгли кўзлари жиққа ёшга тўлди.\nБенидикто собиқ ҳарбийнинг нима учун бу ерларга келиб қолганининг сабабини тушунгандай бўлди, бироқ унга тасалли беришга ҳам ожиз эди.\n— Нега уйланмаяпсан? — деди қария. — Сенинг ўрнингда бўлсам уни унутиш учун ҳам уйланардим.\n— Мен эса уни сира унутолмайман. Унутишни истамайман ҳам. Қолаверса, бошқа аёлни уни севганим каби севолмасам керак... У мен учун ҳамиша тирикдир...\nЙигит шундай дея ўрнидан турди. Бенидикто қалбида суюкли ёрининг ёрқин хотирасини ардоқлаб яшаётган баҳодир йигитнинг мардонавор қоматига тикилиб:\n— Жин урсин, мен олтмиш йил яшаб ҳам бу ҳаётда ҳеч нарсани англамаган кўринаман, — дея тўнғиллаб қўйди ўзига-ўзи.\nИнглиз тилидан Вазирабону АСАДОВА таржимаси


Интернетда Huawei Mate 40 ва 40 Pro флагманлари дизайни суратлари пайдо бўлди - Daryo\n13:43, 05.08.2020 12413\nИнтернетда Huawei Mate 40 ва 40 Pro флагманлари дизайни суратлари пайдо бўлди\nTwitter’даги таниқли инсайдер Onleaks бирданига иккита смартфон — Mate 40 ва Mate 40 Pro суратларини эълон қилди. У қурималарнинг суратларининг уларнинг чизмаси асосида яратган.\nФото: Twitter / Onleaks\nMate 40 — бу базавий флагман. Унга 6,4 дюймли дисплей ва учта камера ҳамда яна бир қўшимча сенсор ўрнатилган бўлиб, бу ҳақда ҳозирча батафсил маълумотлар мавжуд эмас. Смартфон корпуси шиш ва металлдан ишлаган, дисплей эса бироз ён томонга эгилган.\nАсосий камера массив модул шаклида ишланган бўлиб, у корпусдан бироз чиқиб туради. Фронтал камераси иккиталик — у экран бурчагидаги кичик тешикка беркинган.\nMate 40 Pro флагманининг дизайни ҳам шу каби кўринишга эга. Унга 6,7 дюймли экран ва тўртта камера ўрнатилган. Шунингдек, компания овозни бошқарувчи сенсор клавишларидан воз кечиб, оддий тугмаларни ўрнатган. Қурилма дисплейи Mate 40’никига қараганда кўпроқ ён томонга эгилган.\nHuawei Mate 40 линейкасидаги флагманларнинг техник тавсифи ва нархлари ҳақида ҳозирча ҳеч нарса маълум эмас. Улар янги Kirin 1020 процессорида ишлайди ва Google сервислари ўрнатилмаган ҳолда чиқарилади.\nHuawei ҳозирги пайтда ҳаммага зарур бўлган смартфонни сотувга чиқарди\nHuawei ўз смартфонлари учун YouTube ўрнини босувчи сервис номини эълон қилди\n18:01 Бугун 902\n17:57 Бугун 1430\n17:41 Бугун 5191\n17:27 Бугун 3859\n19:35, 29.09.2020 114706\n11:45, 30.09.2020 108071\n22:27, 29.09.2020 100963\n13:57, 30.09.2020 93469


Мир Араб мадрасасининг барокат сири | Azon.uz - Ахборот-таҳлилий портал\n15:00 12.06.2019 856\nТарихда Турон, Мовароуннаҳр, Ўрта Осиё, эндиликда Марказий Осиё деб аталаётган кўҳна Туркистон жуда қадим замонлардан буён фарзанд тарбияси, уни ўқитиб саводли қилиш бобида, ҳеч бир муболағасиз, дунёдаги энг илғор олдинги ўринлардан бирини эгаллаган. Ўзининг ўлмас асарлари, буюк кашфиётлари билан жаҳон илм-фани ва маданиятининг ривожига салмоқли ҳисса қўшган Имом Бухорий, Абу Исо Термизий, Мусо Хоразмий, Аҳмад Фарғоний, Абу Наср Фаробий, Бурҳониддин Марғиноний, Маҳмуд Замахшарий, Баҳоуддин Нақшбанд, Аҳмад Яссавий, Шарофиддин Али Яздий, Абу Райҳон Беруний, Абу Али ибн Сино, Мирзо Улуғбек, Алишер Навоий, Заҳриддин Муҳаммад Бобур каби юзлаб, минглаб буюк сиймоларни худди шу Ўзбекистон замини, унинг мактаб ва мадрасалари етиштириб берган. XVI асрдаёқ Заҳриддин Муҳаммад Бобур “Бобурнома” асарида бу ҳақда: “Ҳазрат рисолат замонидан бери ул миқдор аимма Исломким, Мовароуннаҳрдан пайдо бўлубдур, ҳеч вилоятдин маълум эмаским, мунча пайдо бўлмиш бўлгай”- деган.\nЎзбекистон мадрасалари Ислом дунёсида юксак даражали дин арбобларини етиштириш ва турли соҳаларни ўрганиш ва ўргатиш марказлари бўлиб ҳизмат қилдилар. Туркистонда Х – ХII асрларда ташкил қилинган мадрасалардан 17 таси Самарқандда эди.\nМадрасалар ўлкамизнинг барча шаҳар ва қишлоқларида кенг ёйилган бўлиб, уларни қурдирган ва маблағ билан таъминлаб турган кишиларга қараб уч тоифага бўлиш мумкин:\n1.Хон мадрасалари – хон, унинг оила аъзолари, сарой амалдорлари томонидан қурдирилган йирик мадрасалар.\nАсосан пойтахт бўлган шаҳарларда қурилган. Вақф мулки ва даромади катта бўлганлиги учун талабалар сони кўп. Масалан: Самарқанддаги 1525 йили Шайбонийхоннинг ўғли Муҳаммад Темурхоннинг хотини Маҳди улё Хоним қурдирган Шайбонийхон мадрасаси, Тошкентда 1550 йилларда Бухоро амири Бароқхон қурдирган мадраса, Қўқонда 1858 йили Худоёрхон томонидан қурдирган “Али” мадрасаси ва ҳоказо.\n2.Эшон мадрасалари – Ислом динидаги тасаввуф тариқатининг диний раҳномалари эшонлар, пирлар, шайхлар томонидан қурдирилган катта мадрасалар. Бу мадрасалар эшонларнинг муридларидан тушган хайр-эҳсонлари ва уларнинг меҳнати билан қурилган. Йирик вақф мулки ва даромадига эга. Масалан: Тошкентда 1458 йили Хожа Аҳрор Валий қурдирган “Хожа Аҳрор” мадрасаси, 1855 йили Нақшбандия тариқатининг шайхи ҳазрат Абдулқосимнинг “Абдулқосим эшон” мадрасаси, Андижонда 1841 йили Халфа Азиз эшон томонидан қурдирилган “Халфа Азиз” мадрасаси, Қўқондаги 1801 йили Ҳасанхўжа Эшон ўғли томонидан қурдирилган “Бузрукхўжа Эшон” мадрасаси.\n3.Хусусий мадрасалар – жуда кўпчиликни ташкил этади. Йирик ер эгалари, бойлар, савдогарлар ва бадавлат кишиларнинг бошчилигида қурилган мадрасалар. Кўпроқ ҳашар йўли билан савоби тегиши учун,Аллоҳ йўлида эзгу амал, яхши ном қолдириш учун қурилган.\nМадрасаларга мударрисларни хон ёки беклар тайинлашган. Мударрисликка даъвогар шахс аввало шайхулислом, қозикалон, аълам, муфтий ва бошқа олиму-уламолар иштирокида имтиҳондан ўтказилган. Айниқса, Мирзо Улуғбекнинг бу соҳада тутган иши ибратлидир. Мирзо Улуғбек Самарқандда бунёд этган мадрасасида мударрисликка даъвогар бўлган Муҳаммад Ҳавофийни тўқсонта донишманд олим иштирокида имтиҳон қилган. Барча жавобларга маъқул ва мақбул жавоб олгандан сўнг мударрис этиб тайинланган. Имтиҳондан муваффақиятли ўтганлар хон ёки амир ёрлиқлари билан мударрисликка тасдиқланиб, муаяйан мадрасаларга ишга юборилган.\nМударрисларнинг бир қисми ўз вазифаларини бажариш билан бирга қозилик, аъламлик ёки муфтилик вазифаларини ҳам бажарган.\nМадрасада ўқув ишларини ташкил қилиш муҳим аҳамиятга эга ҳисобланган. Талабаларни ўқиётган китоблари ва ўзларининг истак интилишлари саъй ҳаракатлари ҳамда ўзлаштириш даражасига қараб уч боcқичга бўлиб ўқитиш йўлга қўйилган:\nМадрасада ҳар бир босқичда қанча муддат ўқиш қатъий белгиланмаган. Бу нарса кўпроқ талабаларнинг ўзига ва мударриснинг билимдонлигига боғлиқ бўлган.\nТалабаларнинг ҳар бир босқич учун белгиланган асарни ўзлаштирганлигига қараб босқичдан босқичга ўтказилган. Одатда бир босқичда 3-4 йил ўқиганлар. Баъзан турли сабабларга кўра 10 йиллаб бир босқичда қолиб кетган талабалар ҳам бўлган. Зеҳни ўткир ҳаракатчан, ўз устида кўп ишлайдиган қобилиятли талабалар мадрасани 6-7 йилдаёқ тамомлаганлар.\nЎқиш даврининг маълум бир муддати бўлганлиги сабабли, талабаларнинг ёши ҳам кўп ҳолларда бир-бирига тўғри келмаган. Мадрасада 13-15 ёшли ўспиринлар билан бирга 50-60 ёшлик кишилар бирга ўқийверганлар. Архив маълумотларга кўра, Самарқанд вилояти Катта Қўрғон шаҳридаги мадрасада 125 талабадан 76 таси 15-25 ёшда, 23 таси 26-40 ёшда, 26 таси 41-60 ёшда бўлган. Ҳатто Андижондаги Жомеъ мадрасасини бориб кўрган рус амалдори Н. А. Бобровников у ерда 63 ёшли илм толибини учратганлигини ҳайрат билан қайд қилиб ўтган.\nМазкур тарихий обида ҳижрий 936-942, (мелодий 1530-1536) йилларда шайх Абдуллоҳ Яманий шарафига Бухоро ҳукмдори Убайдуллохон томонидан қурдирилган. Мадраса масжиди жомеъ қаршисида жойлашган бўлиб, унинг қурилиши масжиддан анча фарқ қилади. Ўрта Осиё диний мактаблари қурилишида қўлланилган анъанавий усуллар бу мадраса архитектурасида ҳам ўз ифодасини топган.\nЧорси ҳовлининг атрофида икки қаватли ҳужралар қатори, ҳар қатор ўртасида қадди расо пештоқли айвонлар жойлашган. Мадрасанинг олдинги қисми анча мураккаб.\nМиён саройнинг икки ёнида икки хонақо-дарсхона ва масжид бор. Шарқ томондагиси мақбарага айлантирилган. Хонанинг ўртасида Убайдуллохоннинг ёғочдан ясалган сағонаси жойлашган. Жануб томонидаги хона масжид учун мўлжалланган. Мадрасанинг бош фасади марказда ярим саккиз қиррали равоқдан иборат баланд пештоқ бўлиб, унинг ичкарисида катта дарвоза, пештоқнинг икки ёнида эса икки қаватли ҳужралар мавжуд.\nМадраса қурилиши ўзидан илгари қурилган Бухородаги Улуғбек мадрасасидан анча мураккаблиги билан фарқ қилади. Ҳовлининг бурчакларидаги ҳужраларга кириладиган қулай равоқли эшиклар, қиррадор косасимон токчалар, мураккаб ироқи безаклар буларнинг ҳаммаси XVI аср мадрасаси типини эгаллайди. Катта хоналарнинг ичи айниқса, диққатга сазовор: тўрт тарафда баланд равоқли чорси хона, тепаси равоқлар кесишини оқибатида қалқонсимон ироқи шакли жойлашган. Гумбаз ўртаси эса фонусдек. Майда дарчалар орқали тушган ёруғлик хонага улуғвор кўриниш бахш этади.\nҲазрат Мир Араб нақшбандия тариқатининг улуғ пири муршиди, соҳибкаромат авлиё, улкан тарбиячи эдилар. Мир Арабнинг асл исмлари саййид Абдуллоҳдир. Ул зоти шариф Яманнинг Ҳадрамавт мавзесида тахминан 1461-йилда туғилганлар.\nСаййид Абдуллоҳ Яманнинг амири бўлган, лекин 22 ёшга кирганларида, ногаҳон Мирга бир жазба (яъни дилларига Аллоҳ таоло ишқи) ҳосил бўлиб, тожу тахтнинг баҳридан кечадилар ва зоҳири оламларни тарк этиб, кўп мужоҳадалардан сўнг Самарқанддаги “Хожа Кашфир” гўзарида ҳазрат “Қутбул аброр” – Хожа Аҳрор даргоҳига етиб, шогирд тушади ва қисқа муддатда Хожа Аҳрордан иршод хати олиб пир даражасига етишадилар. Абдуллоҳни “Мир Араб Яманий” дейишларига сабаб, у кишининг миллати, амирлиги ва туғилган жойларига ишорадир.\nАмирнинг олий ҳиммати илмгоҳидир.\nБул зот ўз даврининг пири муршиди бўлиб, нақшбандия тариқати ривожига улкан ҳисса кўшган, илму ирфонда ўз даврининг ягонаси бўлган. Шайх ҳар доим урушлар олдини олиш, мусулмонлар тинчлигини муҳофаза қилиш йўлида астойидил ҳаракат қилар эдилар. Соҳибкаромат, дуоси ижобат зот Мир Араб ҳар томонлама баркамол шахс эдилар. Мир Араб Ўрта Осиёга 1490 йилда келган ва кўп йиллар Саурон шаҳрида (Жанубий Қозоғистонда) яшаган. Дастлабки йиллардаёк Бухоро билан яқин алоқада бўлган. Муҳаммад Шайбонийхон Мовароуннаҳрда хукмронлиги вақтида Мир Араб Бухорода юксак мавқели шахсга айланди.\nШайбонийхон Бухорода вақти-вақти билан ташкил қилиб турган диний муҳокама мажлисларида Мир Араб иштирок этган.\nВосифий “Бадоеъ ул вақоеъ” асарида ёзишича, Убайдуллохоннинг пири Ҳазрат Мир Араб бўлган. Мир Араб Туркистоннинг Саврон деган жойида коризлар қаздириб, сув чиқарганлар ва кўп жойларни обод қилган. Шофиркон, Ғиждувонда (Бухоро вилоятида) каналлар қаздириб, боғлар барпо этган. Шофиркондаги ариқни қаздириб Султонхон ариғи деб номлаганлар. Зеро Мир Араб уни шогирди Убайдуллохон ибн Султонхон номига атаган. Айни шу кунларда бу ариқ бор, яна Шофиркон туманида Мири Араб қалъаси ҳам мавжуд. У зиёратгоҳ Мир Арабнинг қадамжоларидир.\nВосифийнинг айтишича Убайдуллохон Мир Араб шарафларига Саврон шаҳрига мадраса қурдиришни буюради, мадрасанинг олдида иккита узун минораси бор эди, у икки минора шу қадар гўзал маҳорат билан қурилган эдики, уни ташқаридан кўрганларга худди тебраниб тургандай кўринарди.\nМаълумки, 1512 йилда Эрон шохи Исмоил Сафавийнинг буйруғига мувофиқ Нажми Соний бошлиқ 80 минг қизилбошлар Амударёдан ўтиб Мовароуннаҳрга ҳужум бошлайди. Нажми Соний дейдики; мен Самарқандни ер билан теп-текис қиламан ва шудгорлаб, у ерда қовун ундираман. Яъни,сунний каллаларни у ерда қатор қилмоқчи бўлган.\nНажми Соний навкарлари шаҳарларни бирин-кетин ишғол қилади. Убайдуллохон ҳам, Жонибексултон ҳам чекинишади. Бу воқеани эшитиб Мир Араб Туркистондан зудлик билан Бухорога келадилар ва Убайдуллохонга «Эй фарзанд! Сиз Ватанни ҳимоя қилинг! Нимадан қўрқасиз? Аллоҳ сизга улуғ савобни ато қилади!» дейдилар. Убайдуллохон «Ҳазратим, ахир унинг 80 минг навкари бор, бизникидан беш баробар кўп, қандай қилиб мен уни енгишим мумкин?» дейди маҳзунлик билан. Мир Араб «Кўп вақт кичик қўшинлар катта қўшинлар устидан ғалаба қилур! Бу Аллоҳ ваъдасидур! Ғалаба бергувчи Аллоҳ!»-дедилар. Мана шу гап устида Карманадан чопар келади. Нажми Соний Карманани эгаллаб, бутун аҳолини қирганлиги маълум бўлади. Бу даҳшатли хабарни эшитган заҳот Убайдуллохон йиғлаб «Ҳазрат, пирим! Ахир у ваҳшийларга қандоқ баробар бўлмоқ мумкин? Ул золим, бешафқатни қандоқ енгмоқ мумкин?!» дейди ноумидлик билан.\nМир Араб дейдиларки «Эй фарзанд! Қизилбошларнинг бу зулми ўзларига зиёндир. Зулм чўққига чиқдики, албатта завол топиши муқаррар! Демак Нажми Сонийнинг ўлимига яқин қолибди! Ғалаба сизга муборак бўлсин! Қани кетдик! Ҳаммани урушга бошланг!»\nМир Араб отга миниб шохни жангга бошладилар. Мир Араб шарофатларидан Жонибексултон ҳам Убайдуллахон билан Нажми Сонийга қарши жангга киради. 1512 йил Ғиждувондаги тўқнашувда Нажми Соний ўлдирилади, қизилбошлар мағлуб бўлиб, Мовароуннаҳр суннийлари Буюк ғалабага эришадилар. Музаффар Убайдуллахон ушбу оламшумул воқеа шукронасига мадраса солдириб, илмгоҳга устози Мир Араб номини беради.\nЎша даврда мадраса таълим қоидасига кўра таҳсил олиш 21-сентябирдан то 21-мартга қадар, яъни, олти ой давом этган. Наврўз арафасида хоннинг таътил ҳақидаги фармони чиққач, ўқиш тугатилган ва талабалар олти ой давомида таътилда бўлганлар. Бу пайтда талабалар тирикчилик ишлари билан шуғулланганлар. Мадрасаларда ўқиш бир ҳафтада тўрт кун, яъни, шанба, якшанба, душанба, сешанба кунлари бўлган. Қолган уч кунда, яъни, чоршанба, пайшанба ва жума кунлари мутолаа билан шуғулланиб, олинган сабоқлар такрорланган. Дарс соат саккиздан бошланиб соат ўн иккигача давом этган.\nМадраса дастурига кўра, дарслар икки гуруҳга, яъни, улуми нақлия (Исломий) ва улуми ақлия (дунёвий) илмларга ажратилган. Улуми нақлияда - Қуръони Карим, ҳадиси шариф, фиқҳ илмлари, уларга ёзилган шарҳлар ўргатилган.\nУлуми ақлияда дунёвий фанлар-фалакиёт, риёзиёт, илми нужум, ал-жабр, кимё, геометрия, география, тарих, фалсафа. Адабиёт, мантиқ, араб тили грамматикаси, мусиқа, хаттотлик санъати ва ахлоқ-одоб илмлари ўргатилган.\nТалабалар она тилидан ташқари, форс ва араб тилларини мукаммал эгаллаганлар. Ўқув йили охирида эса махсус имтиҳонлардан ўтишган. Бухоро мадрасаларида асосан қуйидаги илмлар ўқитиларди.\nАраб тилининг сарфу наҳви, мантиқ, ақоиди Исломий (илми калом), ҳикмат, фиқҳи Исломий: таҳорат, намоз, рўза, жаноза, ҳаж, закот, никоҳ, талоқ, савдо сотиқ, қул сақлаш ва қул озод қилиш каби масалалар ўргатилган.\nШонли мадраса тарихи ҳамиша осуда кечмаган. Мустабид советлар даврига келиб диний соҳага қаттиқ сиёсат бошланди. 1924-йилидаёқ марказнинг буйруғи билан Ўзбекистонда ишлаб турган деярли барча мадраса ва масжидлар ёпилди. Кўзга кўринган уламолар дин арбоблари сохта айбномалар билан қамоққа олинди ёки олис юртларга бадарға қилинди. Кўплари жонини ва динини асраш учун Ватанни ташлаб чиқишга мажбур бўлишди.\nМинг йиллар мобайнида битилган, ўрганилган, асралган жилд-жилд нодир қўлёзмалар, китоблар ўтга ёқилди, сувга оқизилди, ерга кўмилди.\nҲикоя қилишларича, Сиратепадаги ғишт заводи бир ойгача нодир китоблар ёқилган экан. Қуръони Каримни ўқиб-ўрганиш у ёқда турсин, ҳатто уйда сақлаш ҳам жиноят ҳисобланар эди.\nБироқ,меҳрибон Аллоҳнинг иродаси ила шундай машъум замонда ҳам Мир Араб мадрасаси фаолият юритган. Бухородаги Мир Араб билим юрти ва Тошкентдаги олий мадраса режалари асосан Масковдан тасдиқлаб берилар эди. Ўқув режаларига тарих, география ва рус тили каби фанларни умумий ўрта мактаблар ҳажмида киритиш ва уларга диний фанлардан кўра кўпроқ дарс соатлари ажратилиши шарт эди. Гарчи талабалар мазкур фанларни ўрта мактабларда ўқиган бўлсалар ҳам, такрор ва такрор ўқишга мажбур эдилар. Диний фанлар иккинчи даражали ҳисобланарди. Натижада талабалар дин илмидан "чала мулла" бўлиб қолмасликлари учун баъзи фидойи мударрислар моддий ва маънавий қийинчиликларга қарамай, ўз билимларини дарслардан кейин ҳам шогирдларига беришга ҳаракат қилишар эди. Дарҳақиқат, мударрислар ўз ишларига фидойи ва эътиқодда комил инсонлар эди. Шунинг учун ҳам барча қийинчиликларга бардош беришган.Совет мансабдор шахслардан бири конибодомлик Мулла Сафиюллоҳ исмли домла устозимизни соқолидан тортиб, кўпчилик олдида изза қилгани ҳамон ёдимда. Шундай ҳақоратларга қарамай, устоз мударрислар бурчларини сидқидилдан адо этишган. Ана шундай фидойи инсонлар сингари Мир Араб мадрасасидан машҳур олимлар етишиб чиққан: Эшон Бобохон ибн Абдулмажидхон, Шайх Исмоил Махдум, Шайх Юсуфхон Шокир, Абдуғаний Абдуллаев, Шайх Муҳаммад Содиқ Муҳаммад Юсуф, Мухторжон Абдуллоҳ Бухорий, Абдурашид қори Абдулмўмин қори ўғли Баҳромов шулар жумласидандир.\nМир Араб мадрасаси шонли тарихининг янги давридан ҳозирги кунгача мингдан ортиқ малакали диний ходимлар тайёрланди. Бу илм масканидан қўшни Республикаларнинг Ислом дини ривожига ҳам сезиларли ҳисса қўшган кўплаб машҳур уламолар етишиб чиққан. Улар орасида Россия муфтийлар кенгаши Раиси Равил Гайнутдин, Татаристон Республикаси муфтийси Талгат Тожуддин, Озорбайжон Республикаси муфтийси Оллошукур Пошшозода, Қирғизистон муфтийси бўлган Кимсанбой Абдураҳмонов ҳамда Туркманистон муфтийси бўлган Насруллохон кабилар бор. Ўзбекистон мусулмонлари идораси раиси муфтий Усмонхон Алимов ҳам мадрасамиз фахрий талабаларидан бўлганлар.\nМир Араб мадрасасини бутун оламга машҳур қилган нарса ҳеч муболағасиз айтишимиз мумкинки, мадрасадан етишиб чиққан забардаст алламолар ва улар мерос қолдирган буюк асарлардир. Бу мадрасада турли даврларда олимлар, мударрислар таълим бериб келдилар. Масалан яқин асрларда бу мадрасада Аҳмад Дониш, Садриддин Айний, Муфтий Эшон Бобохоннинг устозлари Миён Бузрук ҳам шу ерда таҳсил олиб, кейин мударрислик қилганлар. Шунингдек бу мадрасада Эшон Бобохоннинг бухоролик суҳбатдошлари ва мухлислари ҳамда нақшбандия тариқати шайхлари Эшон Яҳёхон, Эшони Ўроқ, Эшон Нақшбандхон, Абдулҳаққ Махдум, Эшон Сулаймонхўжа Орифий, Зикриё Махдум, Қори Абдулҳаким, Қори Абдураҳим ва Бухоронинг бир қатор уламолари дарс берганлар.\nБу мадрасанинг асрлар давомида илм маскани бўлиб, зиё нури таратиб келаётганига яна бир сабаб бу мадрасага асос солган улуғ зот нақшбандия тариқатининг улуғ пири Мири Араб саййид Абдуллоҳ Яманийнинг шарофати ва барокотларидан десак ҳеч муболаға қилмаган бўламиз. Зеро ривоятларда айтилишича, шайх Мир Араб ҳазратлари, мадраса қиёматгача илм ва таълим маскани бўлиб қолишлигини сўраб дуо қилган эканлар. Бундан ташқари мадраса ҳовлисида Мири Араб саййид Абдуллоҳ Яманийнинг муборак жасадлари дафн этилган. Аллоҳ таолонинг дўсти бўлмиш Мир Араб шарофатлари боис ушбу мадрасада сакинат, ихлос, тақво ва илм инша Аллоҳ то Қиёматга қадар боқий қолажак!\nМuxlis.uz сайтидан олинди\nМақолалар Мир Араб мадраса Илм\n18:30 12.06.2019 920


Қачон қусурларимизни маънавият мезони билан ўлчаймиз? » Ўзбекистон янгиликлари – Zamin.uz\nҚачон қусурларимизни маънавият мезони билан ўлчаймиз?\nБолалигимизда тўй бўлишини интиқиб кутардик. Сабаби – бувим тўйдан қайтганларида ёш болалар – биз невараларига тўйдан қанд-қурс, ширинлик, хуллас, тўйхона эгалари тугунга солиб юборган егуликларни улашардилар. Ҳали ҳануз олисларда қолган болалигимни соғинч билан қўмсаганимда, бувимнинг бошдаги тугун ва ундаги тўйхонанинг ҳиди келаётган насибаси кўз олдимда намоён бўлади.\nУлғайдик. Энди тўй-маросимларга қатнашадиган, маҳалла-куйга аралашадиган бўлдик. Улғайганимиз сари замон ўзгариб борди. Замонга мос дунёқарашимиз, руҳиятимиз ҳам ўзгарди. Кундан кунга ўзгариб бормоқда. Ҳар турли ўзгаришлар аро энди ўзимиз ҳам ҳайрону лолмиз. Ўзгаришларнинг ижобийлари-ку, майли, фойдамизгадир, аммо салбий томонга ўзгараётган одатлар ҳар турли иллатларни келтириб чиқармоқдаки, кўп таъкидланганидек ортиқча дабдабаю, ўзимиз зараримизга кашф қилган одатлардан яна ўзимиз азият чекаётирмиз. Ачинарлиси, ортиқча кучаниш белни зўриқтираётганини тан олмаймиз... Қизиқ-а? Асли одам боласининг табиати ғалати-да. Осонлаштириш ўрнига ҳаммасини мураккаблаштиришади. Ўзига зулм қилишни яхши кўрадими-ей, деб ўйлаб қоламан, баъзида айрим одамларнинг, тўғрироғи аёлларнинг ҳатти-ҳаракатларини кузатар эканман.\nМайли, демоқчи бўлганларимдан бироз чалғиб кетдим. Мулоҳазаларим аввалида бувимнинг тўйдан биз болаларга насиба келтиришлари ҳақида айтдим. Халқимизнинг бундай удумлари замирида, албатта, ўзаро меҳр-мурувват, оқибат ва қариндош-уруғчилик, қўни-қўшничилик ришталарини мустаҳкамлаш каби эзгу ниятлар мужассам. Ҳадя меҳр-муҳаббатни оширади, одамларни янада бир-бирига жипслаштиради. Кексаларимиз бир дастурхон атрофида ўтириб, бир қозондан сузилган таомни биргалашиб ейиш билан кишиларнинг бир-бирларига яқин бўлишларини айтишади. Тўй ва тўйга ўхшаш шодиёна маросимлардан насиба улашиш ҳам шундай эзгу ниятлар билан қилинажак амаллардандир.\nАммо бугунга келиб бу чиройли удумларимизга ҳам кибр, риё, манманлик, дабдаба ва ортиқча чираниш каби иллатлар аралашиб, ёқимсиз, кераксиз ва ҳаттоки уялгулик одатларга айланяпти. Оғриқли жиҳати шундаки, тўй қолиб ҳатто аза маросимларида ҳам таъзияли уй эгалари кўнгил сўраб келганларнинг қўлига насиба солинган халта тутқазиб юборишяпти. Тўғриси, бу антиқа одат пойтахт ҳудудида “расм” экан. Даставвал, бу “антиқа” удум ҳақида эшитганимда ишонмадим. Суҳбатдошим қайта-қайта кўнгил сўраб борган таъзияли хонадонидан нон, ширинлик ва пишириқлар, қанд, ҳолва каби тансиқ егуликлар солинган халта билан қайтганини айтган эди, асли пойтахтлик бўлган ҳамкасбимга савол назари билан қарадим.\n– Ҳа, шундай одат бор, деди ҳамкасбим нигоҳларимдан нима демоқчилигимни уқиб. – Ўлик чиққан кунининг учинчи кунида қандайдир маросим қилиб, таъзияга келган аёлларга халтада егуликлар улашилади...\nТавба, энди буниси чиндан ҳам ортиқча, ё нотўғрими?! Ҳам жон, ҳам нон экан-да! Тўйдан насиба улашиш, майли, замирида ҳаммани ҳам тўйга етказсин, деган истак билан қилинар, лекин таъзиядан таом тарқатишдан не маъни?\n– Яқинда бирин-кетин икки жойда таъзига бордик, дейди Замира исмли аёл. Биринчи борган еримизда қўлимизга халтада иккита нон, ширинликлар, пишириқ ва қанд солиб тутқазишди. Тағин, нонлар ҳам оддий оби нон эмас, катта патир нонлардан. Ширинликлар ҳам тансиқ ва қиммат шоколадлар. Иккинчи жойда эса халталарга тўрттадан патир нон, пишириқ ва ширинликларга қўшиб сомсалар ҳам солишибди. Ҳамроҳларим халтасини ҳайратланмай қабул қилиб олишди, мен эса, биз томонларда бунақа одат бўлмагани учун ҳайрон қолдим. Бу одатни йўқотиш керак, менимча. Ундан кўра, шуни олишга муҳтож бўлган эҳтиёжманд оилаларга тарқатиб, қарз ёки тўловларига ёрдам беришса, унинг савоби улуғдир. Аммо таъзия келганларнинг ҳаммаси ҳам шунга муҳтож эмас, айримлари маъракахонадан берилган таомни фарзандларига едиришдан ирим қилади.\n– Ҳар нарсадан ҳам ёмонлик изламаслик керакмикан, деб ўйлайман, дейди бошқа бир тошкентлик муштарийимиз.и – Сиз айтаётган удум яъни, азага келган аёлларга егуликлар улашишда ҳам ўзига хос маъно бор. Шу таомлардан баҳраманд бўлганлар ўтганнинг руҳи ҳаққига дуо қилсин, марҳумга кўпнинг дуоси бўлсин, деган маънода қилинади бу одат...\nБалки, чиндан ҳам шундайдир. Хайрли мақсад, эзгу истак билан халталарга егуликлар тақсимланар. Аммо... Аммо, биродар, ўша яқинининг аза маросимида кўнгил сўровчиларга қиммат ва тансиқ егуликлар улашаётган валломат, бирор етим, бева ё эҳтиёжмандга атиги минг сўм эҳсон қилармикан?!\nАммо таассуфки, унаақалардан эҳсон тугул, муҳтож бўлганида қарз сўрасангиз бермайди. Яқин кишисининг таъзиясида кўнгил сўраб борганларга халта улашиш билан давлатини, мол-дунёсини кўз-кўз қилмоқчи бўлади. Бу одат тагида бошдан оёқ манманлик ва кибр-ҳаво ётибди...\nТўй номи билан тўй. Унинг шодлигию қувончи кўпчиликники. Яхши кунда, тўйда ким яқинининг, ким бегоналиги деярли билинмайди ҳам. Аммо оғир кунда кўнгил фақат дўсту ёрларнинг таскинига, меҳрига интиқ бўлади. Тўйга бориб баҳри дилингиз очилади, ана шундай ажойиб, муродбахш кун сизга ҳам насиб қилишини сўраб дуо қиласиз.Таъзияга борганда эса кўнгил бузилади. Бу дунёнинг ўткинчилигига, жонимиз омонат, ўзимиз ана шу омонатликлар ичра ғанимат эканимизни мулоҳаза қиламиз. Азада кўнгил сўраб чиқиш, таъзияли хонадон аҳлининг дардига шерик бўлиб, таскин-тасалли бериш ҳам халқимизнинг азалий одатларидан. Бироқ кейинги пайтларда шу удумларимиз ҳам “замонавий” тусга киряпти.\nАксарият аёллар таъзияга бориш маданиятини, одобини деярли билмайди. Азага борган аёлларнинг кийими, пардоз-андози ҳам меъёрдан ортиб бормоқда. Булар ҳам ўз йўлига, аза маросимларининг дастурхонлари тўйнинг дабдабасидан сира фарқланмай қолди. Ҳатто таъзия маъракаларининг ресторан ва қаҳвахоналарда нишонланаётгани, сархил ва тансиқ ноз-неъматларни тўлдириб дастурхон безатиб меҳмон кутишларига ҳам кўникиб қолдик. Бир тишлам нон, ярим коса овқат, бир пиёла чойга тўяди одамнинг қорни. Бу чиранишлар, беҳуда сарф-харажатлар намойишидан кимга қандай наф?\nТўй маросимларининг ресторан ва қаҳвахонларда ўтказилишига “ҳа майли, шодиёна, муродбахш онлар, қувонч билан ўтгани яхши”, деб (Бир пайтлари тўйлар ҳовлиларда, маҳалла майдонларида, ҳатто, кўп қаватли уйларнинг майдончаларида жуда чиройли қилиб ўтказиларди. Таниш-нотаниш, қариндошу бегона бирдай қувнаб яйрарди.\nТўйларнинг тўй эгасиники қолиб овқатланиш муассасаларида ўтказилаётгани ҳам маълум маънода одамлар орасидан меҳр-оқибат кўтарилишига сабаб бўлмаяптимикан, деган хаёлга боради киши. Бу борада ҳам мулоҳазаларимиз бор, аммо уни бошқа мақолада иншо этишни ният қилдик.) ноиложгина кўна қолгандик, энди одамлар таъзия маъракаларини ҳам ресторанда казо-казоларни таклиф этиб кимўзар тарзда нишонлашга ўтишди.\n– Бир ҳамкасбимизнинг отаси вафот этганди, дейди таниш аёл. – Йил оши муносабати билан шаҳарнинг номдор ресторанларидан бирида эҳсон дастурхони ёзилаётганини айтишди. Тушлик пайти уч-тўртта аёл бир бўлиб эҳсонга борадиган бўлдик. Ҳамроҳларимиз уч-тўрт киши бир бўлиб, бир тоғорадан пишириқ, сомса, норин ва ҳоказо тансиқ егулик қилиб эҳсонга боришимизни айтди. Тўғриси, бунақа ғайритабиий одатдан ҳайрон бўлдим. Ўзи марҳумни ёдлаш учун ёзилган эҳсон дастурхони бўлса, худойи, эҳсонликдан маъно очларни тўйдириб, уларнинг дуосини марҳум ҳаққига бағишлаш бўлса, яна эҳсон маросимига тоғора кўтариб бориш нимаси экан?! Тоғора жониворнинг ҳам энг арзони 100-150 мингга тушади.\nҲа, бу хусусда ҳар кимда ҳар хил фикр. Лекин аксарият суҳбатдошларимиз ортиқча одатларнинг озоридан куйиниб гапиришди. Шунга қарамай, кераксиз ва беҳуда харажатларини била туриб, кези келганида шу бекорчи “закун”лардан ёзғирганлар ҳам бўйнини қисиб “элдан чиқмаслик”ка уринади. Ахир ҳамма шундай қиляпти-да! Ҳаммадан айрилиб қолиш яхши эмас. Аллоҳдан уялмаймиз-у, унинг бандаларидан хижолат чекамиз. Диндан бохабарман деб сафсата сотамиз-у, амалларимиз бидъат ва хурофот. Аслида қилаётган амалимизда хайр ва яхшилик сезилмаётган бўлса-да, савоб қилаяпман деб ўзимизни ўзимиз овутамиз.\nМоддият билан манманлик туйиш маънавиятсизликнинг энг юқори нуқтаси эканини англаш фурсати келмадимикан? Динмизда, ўнг қўлинг берганини, чап қўлинг билмасин, дейилади. Савоб довруғи остида гуноҳга ботиб, исрофу увол билан наф топиб бўлмаслигига ҳануз иқрор бўлмаган биз бандалар қачон мазкур қусурларимизни маънавият кўзгусига солиб кўрарканмиз?..\nЯнгиликлар » Ҳаёт тарзи » Қачон қусурларимизни маънавият мезони билан ўлчаймиз?\n10:39 Олимлар “барча учун соғлом овқатланиш” қоидаси мавжуд эмаслигини исботлашди\n22:22 GM Uzbekistan янги “Ўзимиз борамиз” хизматини йўлга қўйди\n02:55 Кофеиндан воз кечишнинг ижобий ва салбий томонлари\n22:14 Унаи Эмери: Ҳакамлар қарорлари зараримизга ишлади


2019 йилда нарх-наволар кескин кўтарилмайди / Ўзбекистон янгиликлари, энг сўнгги хабарлар\nИҚТИСОДИЁТ 0 Шархлар 1536 кўрилди\n2019 йилда нарх-наволар кескин кўтарилмайди\nМолия вазирлигида тадбиркорлар иштирокида бўлиб ўтган йиғилишда молия вазири Ж.Қўчқоров яқинда эълон қилинган, гўшт, шакар, картошка, нон, пиёз, балиқ каби маҳсулотлардан ҚҚС олишни бекор қилингани ҳақида изоҳ берган.\nШунингдек, ОАВ вакилларига 2019 йилда нарх-наволар кескин ошмаслигини маълум қилган.\n–Тўғрисини айтганда, ўтган йили нон, электр нархининг ошгани ҳисобига инфляция даражаси 20 фоиз бўлади деган ташвишда эдик, – деган вазир. – Лекин ҳисоб-китоблар бу кўрсаткични 14,3 фоизни ташкил этганини кўрсатди. Бунинг асосий сабаби тадбиркорларимиз орасида рақобатнинг кескин ошгани деб айтиш мумкин.\nПрезидентнинг солиқ маъмуриятчилигини такомиллаштиришга доир қарорига шарҳ (+видео)\nАлишер Султонов: "Тарифларда катта ўзгаришлар бўлмайди"\nДавстатқўм бозорлардаги нарх-наво тўғрисида маълумот берди: Гўшт нархи 28 000 сўмдан 55 000 сўмгача


Соғлом қалб эгаси бўлган инсон зоти борки, бу дунёда ҳаёт кечирар экан, кимгадир муҳаббат билан яшайди ва ҳаёти давомида ўша кишидаги гўзал сифатларни ўзида ҳам шакллантиришга ҳаракат қилади. Мусулмонлар эса, кекса-ю, ёш барчамиз Расулуллоҳ саллоллоҳу алайҳи васалламни яхши кўрамиз ва ул зот саллоллоҳу алайҳи васалламга ўхшашликка ҳаракат қиламиз. Чунки, Расулуллоҳ саллоллоҳу алайҳи васалламни яхши кўриш, Аллоҳни яхши кўриш ва Аллоҳни яхши кўришлик эса, иймон ҳаловатидандир. Имом Бухорийдан қилинган ривоятда шундай дейилади:\nعن عبد اللّه بن هشام قال: "كنا مع النبي صلى اللّه عليه وسلم وهو آخذ بيد عمر بن الخطاب فقال له عمر: لأنت أحبّ إلىّ من كل شىء إلا نفسى التي بين جنبىّ، فقال النبي صلى اللّه عليه وسلم: لا والذي نفسى بيده حتى أكون أحبّ إليك من نفسك التي بين جنبيك. فقال عمر: فإنه الآن ، واللّه لأنت أحب إلىّ من نفسى ، فقال له النبي صلى اللّه عليه وسلم : الآن يا عمر". (رواه البخاري)\nАбдуллоҳ ибн Ҳишом(р.а.) дан ривоят қилинади:"Набий саллоллоҳу алайҳи васаллам билан бирга эдик. У зот, Умар ибн Хаттобнинг қўлларидан тутиб турардилар. Умар: "Албатта, сиз менга ўзимдан бошқа хаммадан севимлисиз", деди. Шунда, Пайғамбар саллоллоҳу алайҳи васаллам: "Йўқ! Жоним қўлида бўлган Зотга қасамки, сизларнинг бирортангизга ўзидан ҳам севимли бўлмагунимча у мўмин бўлолмайди", дедилар. Умар: "Аллоҳга қасамки, энди сиз менга ўзимдан ҳам севимлисиз", деди. "Пайғамбар саллоллоҳу алайҳи васаллам: "Ана энди тўғри бўлди, эй, Умар!" - дедилар".\nДинимизда ота-она, оила ва фарзандлар муҳаббати ҳам мақталган бўла туриб, биз нима сабабдан Расулуллоҳ саллоллоҳу алайҳи васалламни барчадан кўра кўпроқ яхши кўришимиз керак?!\nАлбатта, бу саволларга жавоб топган киши Расулуллоҳ саллоллоҳу алайҳи васалламни яхши кўришнинг моҳияти нима эканини англаб етган бўлади. Муҳаббат нима? Уламоларимиз ҳакикий муҳаббатни: "Таълим, тарбия ва маърифат орқали ҳосил бўладиган муҳаббат", деб иттифоқ қилганлар. Кўр –кўрона қилинган иддао муҳаббат бўлмайди, деганлар.\nҲакимлардан Шариф Абдуллатиф эса, муҳаббатга ўзгача таъриф беради. У киши: "Агар бировни чиройи учун яхши кўрсанг, бу севги эмас, балки шаҳватдир. Агар бировни заковати учун яхши кўрсанг, бу муҳаббат эмас, лол қолишдир. Агар бировни фақат бойлиги учун яхши кўрсанг, бу ҳам севги эмас, балки моддапарастликдир. Агар бировни сенинг наздингда яхши бўлгани учун яхши кўрсанг, бу ҳам муҳаббат эмас, балки ҳис туйғуларингдан миннатдорчилигингдир. Аммо сен бировни яхши кўрсанг-у, нима учун яхши кўрганингни ўзинг ҳам билмасанг, мана шу ҳакиқий севгидир" дейди.\nДарҳақиқат, юқоридаги иккала тарифга ҳам мувофик келадиган севгини саҳобалар ҳаётидаги Расулуллоҳ саллоллоҳу алайҳи васалламга нисбатан бўлган муҳаббат мисолида кўришимиз мумкин.\nАли розияллоҳу анҳудан “Расулуллоҳ саллоллоҳу алайҳи васалламга бўлган муҳаббатингиз қандай?” деб сўралганида, “Аллоҳга қасамки, у зот бизга молларимиздан, бола-чақаларимиздан, ота-оналаримиздан ҳамда ташна одамнинг муздек сувга бўлган муҳаббатидан ҳам севимлироқдирлар” деб жавоб бергандилар.\nЁки бўлмаса ҳаётининг энг охирги дамларини кечараётган Зайд ибн Дасина розияллоҳу анҳунинг муҳаббати ва садоқатини эслайлик. Маккаликлар қўлида асир бўлиб турган Зайд ибн Дасина розияллоҳу анҳуни Макка аҳли ўлдириш учун Ҳарамдан ташқарига чиқараётганларида Абу Суфён ибн Ҳарб ҳали мушрик эди. У Зайд розияллоҳу анҳуга деди: “Эй Зайд, агар Муҳаммад ҳозир сенинг ўрнингда асир бўлса-ю, биз унинг бўйнига қилич урсак, сен эса оиланг бағрида бўлишни истайсанми?” деди. Зайд розияллоҳу анҳу: “Аллоҳга қасамки, Муҳаммад алайҳиссаломга ҳозирги турган жойида бир тикон кириб азият беришини, мен эса оилам бағрида бўлишимни асло истамайман” дея жавоб берди. Шунда Абу Суфён: “Мен Муҳаммаднинг саҳобалари уни яхши кўришганидек бошқа ҳеч ким бировни яхши кўрганини кўрмадим” деди.\nЧунки, у зотлар Расулуллоҳ саллоллоҳу алайҳи васалламни шу даражада яхши кўрар эдиларки, фаразан, замонамиз кишилари саҳобаларнинг бирортасидан: "Нима учун Расулуллоҳ саллоллоҳу алайҳи васалламни яхши кўрасиз?" -деб сўраса, менимча, у саҳобий нима учун яхши кўришини айтиб беролмасди. Унинг айтиб беролмаслиги, бунинг сабабини билмаганидан эмас, балки дунёда бунақанги савол бор экани унинг ҳаёлига ҳам келмагани учун бўларди. Бундан кўра уларга: "Расулуллоҳ саллоллоҳу алайҳи васалламни яхши кўрмаслик мумкинми?!" деган савол берилганида жавоби осонроқ бўларди.\nЧунки, у зот—Муҳамад саллоллоҳу алайҳи васаллам эдилар. Ана шу муборак номларининг ўзиёқ қалбларга сурур, кўзларга нур ва жисмга қувват бўларди. Улар, Расулуллоҳ саллоллоҳу алайҳи васалламни худди шундай, сўз билан тушунтира олмайдиган, аммо ҳол тили бунинг барча сабабларини айтадиган даражада яхши кўрар эдилар. Демак, саҳобаларнинг Расулуллоҳ саллоллоҳу алайҳи васалламга бўлган муҳаббатлари, юқорида ўтган муҳаббат ҳақидаги икки таърифга ҳамтўғри келадиган муҳаббат бўлган.\nЧунки, қалам билан ёзиб, ифодалаб бўлмайдиган нарсалар бор. Бу худди олманинг таъмини билиш учун ўн жилдлик китоб ёзилганда ҳам уни бир тишлаганча бўлмаганига ўхшайди. Ёки, шундай гаплар борки, уларни айтамиз-у, ҳеч нима айтмагандек бўламиз. Ёхуд шундай жимликлар борки, унда ҳамма нарсани айтгандек бўламиз.\nРасулуллоҳ саллоллоҳу алайҳи васалламга нисбатан муҳаббатни мен шундай тушунаман. Буни эса фақат ва фақат, ўша муҳаббатдан насибадор бўлганларгина билади холос. Энди эса, барчамизга янада тушунарли бўлиши учун, Расулуллоҳ саллоллоҳу алайҳи васалламга нисбатан сўз билан ифодалаш мумкин бўлган муҳаббатнинг икки сабаби ҳақида тўхталсак:\nБиринчи сабаб: Расулуллоҳсаллоллоҳу алайҳи васалламни Аллоҳ яхши кўради. Биз Аллоҳни ва У зот яхши кўрган зотларни яхши кўрамиз. Аллоҳ таоло охирги пайғамбари ўлароқ, инсонлар ичидан энг яхшисини танлаб олган ва унга барча фазилатларни бериб, комиллик чўққисига чиқарган. Шунинг ўзиёқ Расулуллоҳ саллоллоҳу алайҳи васалламда барча фазилатлар мужассам эканига далолат қилади.\nАбдуллоҳ ибн Масъуд розияллоҳу анҳудан қилинган ривоятда у киши шундай дедилар: “Аллоҳ таоло бандаларининг қалбларига назар солди. Қалблар орасида Муҳаммаднинг қалби энг яхши қалб бўлиб чиқди. Уни Ўзи учун танлаб олди ва уни Ўзининг рисолати билан юборди. Кейин У зот Муҳаммаднинг қалбидан кейин яна бандаларининг қалбларига назар солди ва энг яхши қалб саҳобаларнинг қалблари эканини билди. Шунинг учун уларни Ўз Пайғамбарининг динни ҳимоя қилиш учун курашадиган вазирлари қилди”. \nБиз ўзимиз яхши кўрган кишиларга назар соладиган бўлсак, уларни камтаринлиги, саҳовати, очиқ чеҳраси, ҳалимлиги ва яна бошқа бир қанча фазилатларни ўзида мажассам этгани учун яхши кўрамиз. Бундай одамни ёмон кўришни тасаввур ҳам қилиб бўлмайди, албатта.\nСоғлом қалб эгаси тасаввурига келтириши қийин бўлган масала, барча фазилатлар жамланган Расулуллоҳ саллоллоҳу алайҳи васалламни яхши кўрмаслик мумкинми?! Ёки ота-онамиз ёхуд фарзандимиздан камроқ яхши кўриш мумкинми?!\nИккинчи сабаб: Аллоҳ таоло бизларни Расулуллоҳ саллоллоҳу алайҳи васалламга эргашишликка буюриб, бунинг учун У ҳам бизни яхши кўриши ва гуноҳларимиздан ўтишини ваъда қилган. Бу яхшиликларнинг барчаси Расулуллоҳ саллоллоҳу алайҳи васаллам туфайли эканини билишимиз у зот саллоллоҳу алайҳи васалламга нисбатан муҳаббатимизни янада зиёда қилади. Зеро, Аллоҳ таоло бу ҳақда шундай марҳамат қилган:\nوَاللَّهُ غَفُورٌ رَحِيمٌ\n“Сен: “Агар Аллоҳга муҳаббат қилсангиз, бас, менга эргашинг. Аллоҳ сизга муҳаббат қилади ва сизларни гуноҳларингизни мағфират қилади”, деб айт”. \nДемак, Расулуллоҳ саллоллоҳу алайҳи васалламни яхши кўрган киши, дунёдаги энг комил инсонни яхши кўрган бўлади. Расулуллоҳ саллоллоҳу алайҳи васалламни яхши кўрган киши, Аллоҳнинг амрига итоат этиб, Аллоҳнинг муҳаббати ва мағфиратига сазовор бўлади.\nДарҳақиқат, Аллоҳ таоло Ўзининг энг охирги пайғамбарини, барча фазилатли сифатлар билан сийлаб, бутун инсониятга намуна ўлароқ танлаб олганди. Аллоҳ таоло:\nКиритилган вақти: 12/12/2016 00:00; Кўрилганлиги: 2704\nМатериал манзили: https://www.sammuslim.uz/articles/buyuk-muhabbat\nЧоп этилган вақт: 24/09/2021 22:35


2021 йил 6 апель куни “International Hotel Uzbekistan” да Ўзбекистон-Россия Ишбилармонлар кенгашининг бешинчи йиғилиши бўлиб ўтди.\nМазкур тадбирда Ўзбекистон Республикаси Савдо-саноат палатаси раиси, Ўзбекистон томонидан Ўзбекистон-Россия ишбилармонлар кенгашининг ҳамраиси А.Икрамов ва мутасадди ташкилотларнинг вакиллари иштирок этишди.\nТадбир аввалида Ўзбекистон Савдо-саноат Палатаси раиси А.Икрамов ўз нутқи билан тадбирни очиб берди. А.Икрамов ўз нутқи давомида икки мамлакат ўртасидаги савдо-иқтисодий алоқаларни ривожланиб бораётгани, сўнги йилларда ҳамкорлик алоқаларини янада ривожланаётганлигини таъкидлаб ўтди. Шунингдек бугунги тадбир ҳам икки мамлакат ишбилармон доиралари учун кенг ва қулай имконият яратиб келгусида самарали натижаларга эришишда асос вазифасини ўташига ишонч билдирди.\nШу билан бирга, тадбир давомида масъул вазирлик ва идоралар вакиллари Ўзбекистоннинг иқтисодий салоҳияти билан меҳмонларни таништириш мақсадида ўзларнинг тақдимот материаллари билан иштирок этишди.\nФорум давомида турли хил соҳада фаолият юритаётган тадбиркорлар ўз маҳсулотлари ва ҳизматларини ҳамкорлик қилиш истагида бўлган тадбиркорларга намойиш этиб ҳамкорликнинг афзалликлари ва унинг устувор йўналишлари бўйича фикр алмашишдилар.\nҲусусан қишлоқ хўжалиги, қурилиш, туризм, логистика, ҳизмат кўрсатиш ҳамда текстиль йўналишларида фаолият юритаётган тадбиркорлар ўртасида қизғин музокаралар ўтказилиб, бир қатор ҳамкорлик тўғрисидаги келишувлар имзоланди.\nТашкил этилган очиқ мулоқотлар, истиқболли лойиҳалар ва келишувларни ишлаб чиқишни ўз ичига олган ўзаро манфаатли йўналишларни аниқ белгилашга ҳамда Ўзбекистон ва Венгрия ишбилармон доиралари ўртасидаги ўзаро ҳамкорликнинг самарали форматини яратишга имкон берди.


Ўзбекистонда биринчи танк биатлони майдонининг очилиш маросими ўтказилди (+фото) / Ўзбекистон янгиликлари, энг сўнгги хабарлар\nЎзбекистонда биринчи танк биатлони майдонининг очилиш маросими ўтказилди (+фото)\nТошкент вилояти ҳарбий-маъмурий сектори ва Тошкент ҳарбий округи қўшинлари қўмондонлиги ҳамкорлиги остида “Чирчиқ” умумқўшин дала ўқув майдони базасида танк биатлони бўйича мусобақа ўтказилишга мўлжалланган ва халқаро стандартларга мос бўлган махсус майдон барпо этилди. Юртимизда илк бор танк биатлонини ўтказишга мўлжалланган мазкур иншоот танк, пиёдалар ва десантчилар жанговар машиналари ҳамда зирҳли транспортёрларда сунъий ҳовуз, миналаштирилган ва манёвр бажариш майдони, танкка қарши чуқур, қўрғон, эскарп (танкка қарши девор), коллеяли кўприк макети ва отиш майдончаси кабилардан ўтишлари учун мўлжалланган тўсиқлардан иборат.\nМахсус танк йўлагининг умумий узунлиги 4200 метр бўлиб, халқаро миқёсда ўтказилувчи танк биатлони майдонлари талабларига жавоб беради. “Машқурилишинвест” МЧЖ томонидан бунёд этилган майдонда мусобақаларни кузатиш учун 3 қаватли 12 метр баландликдаги минора, ҳарбий техника ва шахсий таркибнинг парадини ўтказиш учун узунлиги 600 ва эни 20 метрли саф майдони мавжуд.\nОтиш машқларини бажаришда пушкалар учун тезлиги 1000 м/с дан кам бўлмаган ўқ-дорилардан фойдаланилади. Мусобақанинг амалий босқичи “Якка тартибдаги (индивидуал) пойга” билан бошланади. “Якка тартибдаги (индивидуал) пойга” табиий ва сунъий тўсиқлари мавжуд бўлган, жанговар йўлакча ва отиш учун окоп (майдонча)лар билан жиҳозланган йўналиш бўйича ўтказилади.\nБугун 9 май – Хотира ва Қадрлаш кунига бағишлаб мамлакатимиздаги биринчи танк биатлони майдонининг тантанали очилиш маросими бўлиб ўтди.\nШундан кейин шахсий таркиб, жанговар ва ҳарбий техникаларнинг тантанали ўтиши ҳамда вертолётларнинг кўргазмали учиши намойиш этилди. Унда мингдан зиёд ҳарбий хизматчи ва ўттиздан ортиқ уруш йилларидаги ва бугун қуролланишда турган ҳарбий техникалар тантанали марш билан ўтди. Майдон узра иккита вертолётда Ўзбекстон байроғи тантанавор олиб ўтилди. Ишғол усулида ҳарбий хизматчиларнинг вертолётлардан десант бўлиб тушиши кўрсатилди. Ҳарбий оркестр ва ҳарбий хизматчиларнинг қўл жанги элементлари билан кўргазмали чиқишлари иштирокчилар олқишига сазовор бўлди.\nҒолиб ва совриндор жамоа кубок, диплом ва қимматбаҳо соқғалар билан тақдирланди.\nИштирокчиларга, шунингдек, дала шароитида фронт орти таъминотини ташкиллаштирилиши ва иш тартиби намойиш этилди. Тантанада Қуролли Кучлар Марказий ашула ва рақс ансамбли ҳамда таниқли хонандалар томонидан ижро этилган куй ва қўшиқлар йиғилганларга ҳушкайфият улашди.


Статистика тизими органларида Ўзбекистон Республикаси Президентининг 2019 йил 27 майдаги "Коррупцияга қарши курашиш тизимини янада такомиллаштириш чора-тадбирлари тўғрисида"ги ПФ-5729-сонли Фармони иж...\nпедагог фикри Мамлакатимизда инглиз тили фанини ўқитишда энг янги инновацион технологиялар қўлланган ҳолда масофавий таълим тизими йилдан-йилга такомиллашиб бормоқда. Онлайн таълимнинг турли шакл ва у...\nҚатра Ҳар кимнинг қадами ҳар хил шаклда. Кичкина, катта, улкан, баҳайбат. Ён-атрофдагиларни синчиклаб кузатсангиз, одамларни қадамларига қараб, мақсади нима эканлигини билиб оласиз. Қаранг, жуссаси ул...\nБобом билан фахрланаман\nХотира Инсон хотираси муқаддас, ўтганларни хотирлаш эса улуғ фазилат. Баъзан онам билан боболарим ҳақида суҳбатлашиб қоламан, уларнинг қандай инсон бўлганликлари ҳақида сўрайман. Шунда онам чуқур ўйга...\nЗамонамиз қаҳрамонлари Холисхон ая муаззиннинг бомдод намози учун айтаётган азонидан уйғониб кетди. Ёнида ётган набираларининг устини енгил кўрпа билан ёпди-да, аста ўрнидан турди. Намозини ўқиб бўлг...\nБолажонлар билан онлайн машғулотлар ўтказилмоқда\nБутун дунёни ларзага солган тожсимон вирус юртимизни ҳам четлаб ўтгани йўқ. Мана шундай синовли кунларда барчадан уйда қолиш талаб этилмоқда. Барча таълим муассасалари қатори мактабгача таълим ташкило...\nВарак 7 жами 429